CELEX: 52016PC0757
Language: mt
Date: 2016-12-01
Title: Proposta għal DIRETTIVA TAL-KUNSILL li temenda d-Direttiva 2006/112/KE u d-Direttiva 2009/132/KE fir-rigward ta’ ċerti obbligi tat-taxxa fuq il-valur miżjud għall-provvisti ta’ servizzi u għall-bejgħ mill-bogħod ta’ prodotti

IL-KUMMISSJONI EWROPEA
            Brussell, 1.12.2016
            COM(2016) 757 final
            2016/0370(CNS)
            L-immodernizzar tal-VAT għall-kummerċ elettroniku transfruntier min-negozju għall-konsumatur (B2C)
            Proposta għal
            DIRETTIVA TAL-KUNSILL
            li temenda d-Direttiva 2006/112/KE u d-Direttiva 2009/132/KE fir-rigward ta’ ċerti obbligi tat-taxxa fuq il-valur miżjud għall-provvisti ta’ servizzi u għall-bejgħ mill-bogħod ta’ prodotti
            {SWD(2016) 379 final}{SWD(2016) 382 final}
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               Il-Kummissjoni Ewropea ħadet impenn li tiżgura l-moviment liberu tal-prodotti u tas-servizzi u li tiżgura li “l-individwi u n-negozji jistgħu jaċċessaw u jeżerċitaw mingħajr intoppi attivitajiet onlajn f’kundizzjonijiet ta’ kompetizzjoni ġusta”. F’termini tar-regoli attwali tal-VAT, il-Komunikazzjoni ta’ Mejju 2015 “Strateġija għal Suq Uniku Diġitali għall-Ewropa”
                  1
                u l-Komunikazzjoni ta’ April 2016 dwar pjan ta’ azzjoni dwar il-VAT: “Lejn żona unika tal-VAT fl-UE - Iż-żmien biex niddeċiedu”
                  2
                taw prijorità kbira lit-tkissir tal-ostakoli għall-kummerċ elettroniku transfruntier li jġibu magħhom l-obbligi onerużi tal-VAT kif ukoll nuqqas inerenti ta’ newtralità li jagħmel ħsara lin-negozju fl-UE. Il-proposti ser jimmodernizzaw ir-regoli attwali tal-VAT li japplikaw għal attivitajiet tal-kummerċ elettroniku u jgħinu sabiex il-VAT tibqa’ valida għall-futur.
            
            
               Essenzjalment hemm tliet raġunijiet sabiex tittieħed azzjoni:
            
            
               L-ewwel nett, il-kumplessità tal-obbligi tal-VAT ġiet identifikata b’mod konsistenti bħala waħda mir-raġunijiet ewlenin għaliex negozju mhuwiex ser ikun attiv fil-kummerċ elettroniku transfruntier, u għalhekk tfisser li s-suq uniku ma jistax jiġi aċċessat minn ħafna negozji. Ġie stmat li l-medja tal-kostijiet għall-konformità mal-obbligi tal-VAT hija ta’ EUR 8 000 fis-sena għal kull Stat Membru li negozju jforni prodotti jew servizzi lilu. Dan huwa kost sinifikanti għan-negozji, b’mod partikolari għall-SMEs. 
            
            
               It-tieni, is-sistema attwali mhijiex newtrali peress li n-negozji tal-UE għandhom żvantaġġ ċar meta mqabbla ma’ negozji mhux mill-UE li jistgħu b’mod leġittimu u permezz ta’ livelli għoljin ta’ nuqqas ta’ konformità jdaħħlu provvisti fl-UE bla ma jħallsu VAT. Peress li r-rati tal-VAT jistgħu jlaħħqu mas-27 %, hemm distorsjoni sostanzjali favur in-negozji mhux fl-UE jekk ma tiġix applikata l-VAT.
            
            
               It-tielet, il-kumplessità tas-sistema eżistenti kif ukoll l-eżenzjoni attwali għall-importazzjoni ta’ konsenji żgħar ifissru li l-Istati Membri jitilfu dħul siewi mit-taxxa. Huwa stmat li bejn il-VAT mitlufa u n-nuqqas ta’ konformità mill-kummerċ elettroniku transfruntier, bħalissa dan it-telf ilaħħaq mal-EUR 5 biljun fis-sena. 
            
            
               Sabiex tħejji għal din il-proposta, bħala parti mill-aġenda għal Regolamentazzjoni aħjar, il-Kummissjoni wettqet kontroll tal-idoneità regolatorja tal-Mini One Stop Shop (MOSS) eżistenti li japplika għal provvisti B2C ta’ servizzi elettroniċi kif ukoll il-bidliet tal-2015 għar-regoli dwar il-post tal-provvista għat-tali servizzi. Il-proposta tieħu din il-valutazzjoni f’kunsiderazzjoni. B’mod partikolari, il-proposta ser tindirizza n-nuqqasijiet u l-ostakoli li jaffaċċjaw l-SMEs u n-negozji mikro. F’termini kwantitattivi, l-introduzzjoni ta’ limitu transfruntier intra-UE fl-2018 ser tneħħi lil 6 500 negozju mis-sistema attwali tal-MOSS u potenzjalment tiffrankalhom madwar EUR 13-il miljun fi spejjeż. L-introduzzjoni fl-2018 ta’ rekwiżiti ssimplifikati tal-evidenza ser tibbenefika lil 1 000 negozju ieħor. Il-limitu li ser japplika wkoll għall-prodotti meta l-MOSS tiġi estiża fl-2021 ser jibbenefika lil 430 000 negozju sabiex potenzjalment dawn jiffrankaw sa EUR 860 miljun fi spejjeż.
            
            
               L-aspett tar-REFIT tal-inizjattiva huwa relatat ukoll mal-objettivi ewlenin tal-inizjattiva l-ġdida, jiġifieri “l-minimizzazzjoni tal-piżijiet marbutin mal-kummerċ elettroniku transfruntier li jirriżultaw minn skemi tal-VAT differenti”. F’termini tar-riżultati, il-proposta hija mistennija tnaqqas il-kostijiet tal-konformità tal-VAT għan-negozji b’EUR 2.3 biljun fis-sena mill-2021 filwaqt li fl-istess ħin iżżid id-dħul mill-VAT għall-Istati Membri b’EUR 7 biljun. Barra minn hekk, l-estensjoni tal-MOSS fl-2021 tindirizza wkoll ċerti nuqqasijiet identifikati fil-valutazzjoni tar-REFIT tal-inizjattiva tal-2015 bħall-bżonn tar-regoli tal-pajjiż ta’ oriġini f’termini ta’ rekwiżiti tal-fatturar, il-koordinazzjoni tal-awditi, il-komunikazzjonijiet mal-kontribwenti u, tabilħaqq, l-inklużjoni ta’ limitu għall-fornituri ta’ prodotti kif ukoll ta’ servizzi. 
            
            
               •Il-konsistenza mad-dispożizzjonijiet ta’ politika eżistenti fil-qasam tal-politika
            
            
               L-objettivi ġenerali tal-proposta huma l-funzjonament mexxej tas-suq intern, il-kompetittività tan-negozji tal-UE u l-bżonn li tiġi żgurata tassazzjoni effettiva tal-ekonomija diġitali. Il-proposta hija konsistenti mal-applikazzjoni futura tal-prinċipju tad-destinazzjoni għall-VAT kif stipulat fil-pjan ta’ Azzjoni riċenti dwar il-VAT appoġġjat mill-Kunsill
                  3
               . 
            
            
               Minbarra l-Pjan ta’ Azzjoni dwar il-VAT, il-proposta identifikat bħala inizjattiva ewlenija fl-Istrateġija għal Suq Uniku Diġitali
                  4
                (“l-Istrateġija DSM”) kif ukoll fl-istrateġija għal Suq Uniku
                  5
                u fil-Pjan ta’ Azzjoni tal-Gvern Elettroniku
                  6
               .
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Il-bażi ġuridika
            
            
               Il-proposta hija bbażata fuq l-Artikolu 113 tat-Trattat dwar il-Funzjonament tal-Unjoni Ewropea (TFUE). Dan l-Artikolu jipprovdi sabiex il-Kunsill, filwaqt li jaġixxi b’unanimità skont proċedura leġislattiva speċjali u wara li jikkonsulta lill-Parlament Ewropew u lill-Kumitat Ekonomiku u Soċjali, jadotta dispożizzjonijiet għall-armonizzazzjoni tar-regoli tal-Istati Membri fil-qasam tat-taxxa indiretta.
            
            
               •Is-sussidjarjetà 
            
            
               Il-proposta hija konsistenti mal-prinċipju tas-sussidjarjetà peress li l-problemi ewlenin li ġew identifikati (effetti ta’ distorsjoni, kostijiet amministrattivi kbar, eċċ.) huma mqanqla mir-regoli tad-Direttiva eżistenti dwar il-VAT u mill-atti assoċjati. Peress li l-VAT hija taxxa armonizzata fil-livell tal-UE, l-Istati Membri ma jistgħux huma stess jistabbilixxu regoli differenti u, għalhekk, kwalunkwe inizjattiva sabiex jimmodernizzaw il-kummerċ elettroniku transfruntier teħtieġ proposta mill-Kummissjoni sabiex jiġu emendati d-Direttiva tal-VAT. Huwa ċar li l-proposta ser toffri valur akbar li jmur lil hinn minn dak li jista’ jinkiseb fil-livell tal-Istati Membri peress li s-simplifikazzjoni ewlenija hija li s-sistema tal-MOSS ser tibda tapplika fl-Istati Membri kollha u tkun disponibbli għan-negozji sabiex iqisu b’mod sempliċi u effiċjenti t-taxxa dovuta lill-Istati Membri kollha. Approċċ tal-liġi mhux vinkolanti, bħall-applikazzjoni volontarja ta’ MOSS mill-Istat Membri, mhuwiex fattibbli peress li huwa eċċezzjoni għar-regoli normali u, b’hekk, jeħtieġ approċċ ikkoordinat sostnut minn infrastruttura informatika.
            
            
               •Il-proporzjonalità
            
         
         
            
               Il-proposta hija konsistenti mal-prinċipju tal-proporzjonalità, jiġifieri ma tmurx lil hinn minn dak li huwa meħtieġ sabiex tilħaq l-objettivi tat-Trattati, b’mod partikolari l-funzjonament mingħajr intoppi tas-suq uniku. Rigward it-test tas-sussidjarjetà, mhuwiex possibbli għall-Istati Membri li jindirizzaw il-problemi u l-fatturi ewlenin tal-problemi mingħajr proposta sabiex jiġu emendati d-Direttiva dwar il-VAT. Il-proporzjonalità tal-proposta għandha numru ta’ aspetti importanti. L-ewwel nett, l-implimentazzjoni fuq żewġ stadji tal-proposta tirrikonoxxi li ċerti miżuri bħal-limitu u l-obbligi ssimplifikati jistgħu jkunu introdotti fl-2018 mingħajr il-bżonn ta’ kwalunkwe żvilupp informatiku. Madankollu, id-data ta’ implimentazzjoni tal-2021 għall-elementi ewlenin tal-proposta tagħraf li l-Istati Membri ser ikunu jeħtieġu perjodu xieraq ta’ żmien sabiex jiżguraw li s-sistemi informatiċi jkunu jistgħu jiġu żviluppati u ttestjati. Dan jippermetti sabiex in-negozji jiġu kkonsultati aktar. It-tieni, huwa rikonoxxut li filwaqt li ser ikun hemm sfidi għall-amministrazzjonijiet doganali minħabba t-tneħħija tal-eżenzjoni mill-VAT għall-importazzjoni ta’ żidiet kbar ser iġġib magħha żieda sinifikanti fin-numru ta’ pakketti li fuqhom irid jinġabar il-VAT, din ser tkun immitigata mis-simplifikazzjoni offruta bl-iskema ta’ importazzjoni tal-MOSS għall-pakketti kollha li ma jaqbżux valur ta’ EUR 150, miż-żieda ta’ EUR 7 biljun fis-sena fid-dħul mill-VAT għall-Istati Membri u mill-kundizzjonijiet ekwi għan-negozji tal-UE li bħalissa huma żvantaġġati.
            
            
               •L-għażla tal-istrument
            
            
               Il-proposta teħtieġ li jiġu emendati erba’ atti legali. L-emendi primarji ser isiru għad-Direttiva 2006/112/KE dwar is-sistema komuni ta’ taxxa fuq il-valur miżjud
                  7
                (“id-Direttiva dwar il-VAT”) u għar-Regolament (UE) 904/2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud
                  8
               . Ser isiru emendi relattivament minuri għad-Direttiva 2009/132/KE li tiddetermina l-kamp ta’ applikazzjoni tal-Artikolu 143(b) u (c) tad-Direttiva 2006/112/KE dwar l-eżenzjoni mit-taxxa fuq il-valur miżjud fuq l-importazzjoni finali ta’ ċerti oġġetti
                  9
                u għar-Regolament (UE) 282/2011 li jistabbilixxi miżuri ta' implimentazzjoni fir-rigward tad-Direttiva 2006/112/KE dwar is-sistema komuni ta' taxxa fuq il-valur miżjud
                  10
               .
            
            
               3.RIŻULTATI TA’ EVALWAZZJONIJIET EX POST, TA’ KONSULTAZZJONIJIET MAL-PARTIJIET IKKONĊERNATI U TA’ VALUTAZZJONIJIET TAL-IMPATT
            
            
               •Il-konsultazzjonijiet mal-partijiet ikkonċernati
            
            
               L-istrateġija ta’ konsultazzjoni kellha żewġ skopijiet ewlenin. L-ewwel wieħed kien li tassisti fl-analiżi skont ir-REFIT tal-implimentazzjoni tal-bidliet tal-2015 fir-regoli dwar il-post tal-provvista u fl-MOSS, u t-tieni kien li jsir magħruf x’jaħsbu l-partijiet ikkonċernati dwar l-impenn tal-Kummissjoni fl-Istrateġija tas-Suq Uniku Diġitali sabiex jiġi mmodernizzat il-qafas tal-VAT għall-kummerċ elettroniku transfruntier. 
            
            
               Kien hemm erba’ aspetti ewlenin għall-proċess ta’ konsultazzjoni:
            
            
               (1)Il-konsultazzjonijiet u s-sessjonijiet ta’ ħidma mal-partijiet ikkonċernati mwettqin minn Deloitte bħala parti mill-Istudju intitolat “Options for the modernisation of cross-border e-commerce” (Frar 2015 – Lulju 2016);
            
            
               (2)Is-seminar Fiscalis (Settembru 2015, Dublin) mal-Istati Membri u man-negozji;
            
            
               (3)Konsultazzjoni mmirata mal-partijiet ikkonċernati ewlenin;
            
            
               (4)Konsultazzjoni pubblika miftuħa
                  11
               .
            
            
               L-impatt tad-diversi għażliet fuq l-SMEs kien objettiv ċentrali ta’ din il-valutazzjoni tal-impatt. Ittieħdu miżuri speċifiċi sabiex isiru magħrufa u jiġu indirizzati l-problemi li jaffaċċjaw l-SMEs li informaw din il-valutazzjoni kemm f’termini kwantitattivi kif ukoll kwalitattivi. F’dan ir-rigward, stħarriġ onlajn kien immirat b’mod speċifiku lejn in-negozji żgħar u mikro u mal-gruppi rappreżentattivi tagħhom u l-Kummissjoni żgurat li l-SMEs kienu rrappreżentati fil-konferenza tal-partijiet ikkonċernati.
            
            
               Jistgħu jinstabu aktar dettalji fl-Anness 2 “Rapport sinottiku dwar il-konsultazzjoni mal-partijiet ikkonċernati” tal-Valutazzjoni tal-Impatt.
            
            
               It-tħassib imqajjem matul il-proċess ta’ konsultazzjoni min-negozji u mill-assoċjazzjonijiet tan-negozji, inklużi l-intrapriżi żgħar u medji, huwa relatat l-aktar mar-regoli tal-2015 dwar il-post tal-provvista u mal-applikazzjoni tal-MOSS għas-servizzi kkonċernati (il-bżonn ta’ limitu, l-użu tar-regoli tal-pajjiż ta’ oriġini għal ċerti obbligi speċifiċi tal-VAT bħall-fatturar u ż-żamma ta’ rekords, il-koordinazzjoni tal-awditi, eċċ.) u fil-parti l-kbira dawn huma riflessi f’din il-proposta. 
            
            
               •Il-ġbir u l-użu tal-kompetenzi
            
            
               
                  Il-Kummissjoni użat l-analiżi mwettqa minn Deloitte għall-Istudju “VAT Aspects of cross-border e-commerce – Options for modernising” (Frar 2015 – Lulju 2016), Lott 1, Lott 2 u Lott 3. L-Istudju huwa ppubblikat fuq is-sit web tal-Kummissjoni fuq il-paġna li ġejja: 
                  
                     http://ec.europa.eu/taxation_customs/taxation/vat/key_documents/reports_published/index_en.htm
                  
                  .
               
               
                  L-għan tal-istudju kien jinqasam fi tlieta. L-ewwel nett, li jipprovdi analiżi ekonomika tal-aspetti tal-VAT tal-kummerċ elettroniku skont ir-regoli attwali tal-VAT (Lott 1). It-tieni, li jivvaluta l-impatt tal-għażliet ikkunsidrati għall-modernizzazzjoni tal-aspetti tal-VAT tal-kummerċ elettroniku transfruntier (Lott 2). It-tielet, li jivvaluta l-implimentazzjoni tal-bidliet fir-regoli dwar il-post tal-provvista għas-servizzi ta’ telekomunikazzjoni, ta’ xandir u għas-servizzi elettroniċi (minn hawn ’il quddiem imsejħin “servizzi elettroniċi”) u l-MOSS assoċjat li daħal fis-seħħ f’Jannar 2015 (Lott 3). 
               
               
                  Barra minn hekk, ġew organizzati żewġ laqgħat mal-esperti. Seminar Fiscalis 2020 ġie organizzat f’Settembru 2015 fl-Irlanda fejn ħadu sehem kemm esperti tal-VAT mill-Istati Membri kif ukoll negozji. L-iskop ewlieni tas-Seminar kien li jivvaluta r-regoli tal-2015 dwar il-post tal-provvista u l-MOSS, kif ukoll l-għażliet għall-modernizzazzjoni tal-VAT għall-kummerċ elettroniku transfruntier li kienu inklużi fil-valutazzjoni tal-impatt tal-bidu għall-proposta. It-tieni sessjoni ta’ ħidma Fiscalis 2020 u Dwana 2020 ġiet organizzata f’April 2016 fl-Iżvezja fejn esperti tat-taxxa u doganali tal-Istati Membri ħadu sehem b’mod partikolari sabiex iħarsu lejn il-lat tal-importazzjoni tal-proposta (it-tneħħija tal-eżenzjoni mill-VAT għall-importazzjoni ta’ konsenji żgħar u l-estensjoni tal-MOSS għall-importazzjoni ta’ konsenji żgħar li jaslu sa EUR 150). 
               
               
                  Iż-żewġ laqgħat kellhom eżitu tajjeb u r-rakkomandazzjonijiet riċevuti f’dawn il-laqgħat komplew jiġu kkunsidrati f’din il-proposta. 
               
            
            
               •Valutazzjoni tal-impatt
            
         
         
            
               
                  Il-Valutazzjoni tal-Impatt għall-proposta ġiet ikkunsidrata mill-Bord ta’ Skrutinju Regolatorju fit-22 ta’ Ġunju 2016. Il-Bord ta opinjoni pożittiva dwar il-proposta b’xi rakkomandazzjonijiet li ġew inklużi. L-opinjoni tal-Bord u r-rakkomandazzjonijiet huma inklużi fl-Anness 1 għad-Dokument ta’ Ħidma tal-Persunal għall-valutazzjoni tal-impatt li jakkumpanja din il-proposta. L-iskeda tas-sommarju eżekuttiv hija disponibbli fuq il-paġna li ġejja: 
                  
                     https://ec.europa.eu/taxation_customs/business/vat/digital-single-market-modernising-vat-cross-border-ecommerce_en
                  
                  .
               
            
            
               •Idoneità u simplifikazzjoni regolatorja
            
            
               Din il-proposta hija inkluża skont il-programm tar-REFIT, u f’dan ir-rigward saret valutazzjoni tal-implimentazzjoni tal-bidliet tal-2015 fir-regoli dwar il-post tal-provvista għas-servizzi elettroniċi u tal-implimentazzjoni tas-sistema tal-MOSS għal dawn is-servizzi. Din il-valutazzjoni turi li l-MOSS iffranka lin-negozji EUR 500 miljun meta mqabbel mal-alternattiva ta’ reġistrazzjoni u ta’ pagament diretti – medja ta’ EUR 41 000 għal kull negozju. Dan jirrappreżenta tnaqqis ta’ 95 % fil-kostijiet meta mqabbel mal-alternattiva ta’ reġistrazzjoni diretta. 
            
            
               Il-valutazzjoni tal-MOSS kienet siewja ħafna wkoll fl-iżgurar li l-inizjattiva l-ġdida tirrikonoxxi l-aspetti pożittivi u tindirizza kwalunkwe nuqqas fil-bidliet tal-2015. Pereżempju, din il-proposta tinkludi l-introduzzjoni fl-2018 ta’ limitu transfruntier li japplika għas-servizzi koperti mill-bidliet tal-2015 kif ukoll rilassament tal-bżonn ta’ żewġ biċċiet ta’ evidenza għall-fornituri ta’ servizzi elettroniċi li għandhom fatturat ta’ anqas minn EUR 100 000 (l-hekk imsejjaħ “soft-landing”). 
            
            
               4.L-IMPLIKAZZJONIJIET BAĠITARJI
            
            
               Il-proposta hija stmata li żżid id-dħul mill-VAT għall-Istati Membri b’EUR 7 biljun fis-sena sal-2021. Huwa stmat li l-proposta ser tnaqqas il-piżijiet amministrattivi għan-negozji b’EUR 2.3 biljun fis-sena. 
            
            
               L-implikazzjonijiet fuq il-kostijiet għall-Istati Membri għandhom ikunu limitati peress li l-estensjoni tal-MOSS hija evoluzzjoni ta’ sistema informatika eżistenti. 
            
            
               5.ELEMENTI OĦRAJN
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               L-implimentazzjoni ser issir taħt is-sorveljanza tal-Kumitat Permanenti dwar il-Kooperazzjoni Amministrattiva (SCAC). Bħal fil-bidliet tal-2015, l-SCAC ser ikun appoġġjat mill-Kumitat Permanenti dwar it-Teknoloġija tal-Informazzjoni (SCIT, Standing Committee on Information Technology). 
            
            
               •Ħarsa ġenerali lejn id-dispożizzjonijiet ewlenin fil-proposta
            
            
               Id-dispożizzjonijiet ewlenin tal-proposta huma:
            
            
               (1)l-estensjoni tal-MOSS eżistenti għal bejgħ intra-Komunitarju mill-bogħod ta’ prodotti u ta’ servizzi tanġibbli għajr servizzi elettroniċi kif ukoll għal bejgħ mill-bogħod ta’ prodotti minn pajjiżi terzi;
            
            
               (2)l-introduzzjoni ta’ arranġamenti ssimplifikati għad-dikjarazzjoni u għall-ħlas globali tal-VAT fuq l-importazzjoni għall-importaturi ta’ prodotti ddestinati għall-konsumatur finali fejn il-VAT ma tkunx tħallset permezz tas-sistema tal-MOSS; 
            
            
               (3)it-tneħħija tal-limiti eżistenti għall-bejgħ mill-bogħod intra-Komunitarju li huma l-kawża ta’ distorsjonijiet fis-suq uniku; 
            
            
               (4)it-tneħħija tal-eżenzjoni eżistenti mill-VAT għall-importazzjoni ta’ konsenji żgħar mingħand fornituri f’pajjiżi terzi li hija ta’ żvantaġġ għall-bejjiegħa fl-UE;
            
            
               (5)l-introduzzjoni ta’ miżura komuni ta’ simplifikazzjoni madwar il-Komunità li tinkludi limitu tal-VAT għall-bejgħ intra-Komunitarju mill-bogħod ta’ prodotti u ta’ servizzi elettroniċi sabiex ikunu megħjunin in-negozji tal-kummerċ elettroniku li għadhom jiftħu kif ukoll regoli ssimplifikati għall-identifikazzjoni tal-klijenti.
            
            
               (6)l-għoti tal-possibbiltà sabiex il-bejjiegħa fl-UE jkunu jistgħu japplikaw ir-regoli tal-pajjiż ta’ oriġini f’oqsma bħall-fatturar u ż-żamma ta’ rekords; u
            
            
               (7)koordinazzjoni akbar bejn l-Istati Membri meta jawditjaw negozji transfruntiera li jużaw is-sistema tal-VAT sabiex jiżguraw rati akbar ta’ konformità.
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
         
         
            
               Artikolu 1 – emendi għad-Direttiva dwar il-VAT – dispożizzjonijiet b’effett mill-1 ta’ Jannar 2018
            
            
               Il-punt 1 tal-Artikolu 1 jipproponi kjarifika għall-Artikolu 28 tad-Direttiva dwar il-VAT, li tirrifletti d-diskussjonijiet fil-Kumitat tal-VAT. Il-kliem “inklużi każijiet fejn jintużaw netwerk ta’ telekomunikazzjoni, interfaċċja jew portal għal dak l-għan” jiżdied fid-dispożizzjoni sabiex jiġi ċċarat li dan l-Artikolu japplika wkoll meta servizz elettroniku jiġu pprovdut permezz ta’ intermedjarju jew ta’ parti terza li jkunu qed jaġixxu f’isimhom stess iżda għan-nom ta’ persuna oħra u li qed jużaw interfaċċja elettronika sabiex jagħmlu l-provvista.
            
            
               Il-punti 2 sa 7 tal-Artikolu 1 jipproponu diversi elementi ta’ titjib fl-iskemi speċjali attwali għall-intaxxar tas-servizzi elettroniċi fornuti minn persuni taxxabbli mhux stabbiliti lil persuni mhux taxxabbli stabbiliti fil-Kapitolu 6 tat-Titolu XII tad-Direttiva dwar il-VAT. Dak it-titjib, li ma jeħtieġ ebda bidla fis-sistema elettronika għar-reġistrazzjoni u għall-pagament (l-MOSS) li tippermetti lin-negozji li jfornu t-tali servizzi jirreġistraw u jiddikjaraw u jħallsu l-VAT fi Stat Membru wieħed fuq il-provvisti kollha lill-klijenti stabbiliti fil-Komunità (il-“Mini-One-Stop-Shop” jew l-“MOSS”) u li jirriżulta mill-evalwazzjoni tal-MOSS inkluża konsultazzjoni kummerċjali, huwa dan li ġej:
            
            
               (1)Punt 2: jiżdiedu l-paragrafi 2 sa 5 fl-Artikolu 58 tad-Direttiva dwar il-VAT sabiex jintroduċu limitu ta’ EUR 10 000 li, f’ammonti anqas minnu, il-post tal-provvista tas-servizzi li jista’ jkun kopert mill-iskema speċjali intra-Komunitarja għas-servizzi elettroniċi jibqa’ fl-Istat Membru tal-fornitur. Madankollu, dan ma għandux ikun obbligatorju għal persuni taxxabbli sabiex ikunu jistgħu jużaw l-MOSS xorta waħda, eż. jekk matul sena kalendarja l-fatturat tagħhom ikun eċċezzjonalment anqas mil-limitu.
            
            
               (2)Punt 3: L-Artikolu 219a tad-Direttiva dwar il-VAT huwa emendat sabiex jipprovdi li japplikaw ir-regoli dwar il-fatturar tal-Istat Membru tal-identifikazzjoni. Bħala konsegwenza, il-fornituri għandhom jirrispettaw ir-regoli dwar il-fatturar ta’ Stat Membru wieħed minflok, kif inhu l-każ illum, ta’ kull Stat Membru tad-destinazzjoni fejn jintbagħtu l-provvisti.
            
            
               (3)Punti 4 u 5. il-persuni taxxabbli mhux stabbiliti fil-Komunità iżda li għandhom reġistrazzjoni tal-VAT fi Stat Membru (eż. għaliex iwettqu tranżazzjonijiet okkażjonali soġġetti għall-VAT f'dak l-Istat Membru) la jistgħu jużaw l-iskema speċjali għall-persuni taxxabbli mhux stabbiliti fil-Komunità (“l-iskema ta’ mhux fl-Unjoni”), u lanqas l-iskema speċjali għall-persuni taxxabbli stabbiliti fil-Komunità (“l-iskema ta’ fl-Unjoni”). B’hekk, bħalissa ma jistgħux jibbenefikaw mis-simplifikazzjonijiet li joffri l-MOSS u jridu jirreġistraw għall-VAT f’kull Stat Membru fejn ifornu s-servizzi elettroniċi tagħhom. Sabiex dawn il-persuni taxxabbli jkunu jistgħu jużaw l-iskema mhux tal-Unjoni, il-proposta tħassar il-kliem “u li mhijiex xort’oħra meħtieġa li tkun identifikata [għall-finijiet tal-VAT]” fid-definizzjoni ta’ “persuna taxxabbli li mhijiex stabbilita [fil-Komunità]” fl-Artikolu 358a tad-Direttiva dwar il-VAT u tadatta l-Artikolu 361(1)(e) tad-Direttiva dwar il-VAT kif xieraq.
            
            
               (4)Punti 6 u 7. L-Artikoli 369(2) u 369k(2) tad-Direttiva dwar il-VAT huma emendati sabiex jipprovdu li l-perjodu għaż-żamma tar-rekords fl-iskema ta’ mhux fl-Unjoni u fl-iskema ta’ fl-Unjoni rispettivament, huwa l-perjodu ddefinit mill-Istat Membru tal-identifikazzjoni tal-persuna taxxabbli minflok il-perjodu attwali ta’ 10 snin, li fil-parti l-kbira jisboq ir-rekwiżiti ta’ żamma tar-rekords ta’ ħafna mill-Istati Membri.
            
            
               Artikolu 2 – emendi għad-Direttiva dwar il-VAT – dispożizzjonijiet b’effett mill-1 ta’ Jannar 2021 – Estensjoni tal-MOSS
            
            
               Dan l-Artikolu fih id-dispożizzjonijiet meħtieġa sabiex tiġi estiża l-applikazzjoni tal-iskemi speċjali attwali għall-intaxxar tas-“servizzi elettroniċi” stabbiliti fil-Kapitolu 6 tat-Titolu XII tad-Direttiva dwar il-VAT għal servizzi oħrajn kif ukoll għall-bejgħ mill-bogħod ta’ prodotti, kemm intra-Komunità kif ukoll minn barra l-Komunità. Konsegwentement, id-definizzjonijiet ta’ servizzi elettroniċi fl-Artikolu 358 tad-Direttiva dwar il-VAT jistgħu jitneħħew iżda trid tiżdied definizzjoni tal-bejgħ mill-bogħod (punt 11). Dan l-Artikolu jipproponi wkoll numru ta’ elementi mtejba oħrajn fl-iskemi speċjali attwali. Id-data proposta għad-dħul fis-seħħ hija l-1 ta’ Jannar 2021 peress li dawn il-bidliet jeħtieġu wkoll li jiġu stabbiliti dispożizzjonijiet ta’ implimentazzjoni dettaljati u adattamenti fis-sistema informatika għar-reġistrazzjoni u għad-dikjarazzjoni u għall-pagament tal-VAT (l-MOSS).
            
            
               1.
                     Skema speċjali għall-persuni taxxabbli mhux stabbiliti fil-Komunità li jfornu servizzi lil persuni mhux taxxabbli fil-Komunità (skema ta’ mhux fl-Unjoni)
            
            
               Il-proposta testendi l-iskema speċjali għall-persuni taxxabbli mhux stabbiliti li jfornu servizzi elettroniċi lil persuni mhux taxxabbli fil-Komunità (Kapitolu 6, Taqsima 2 tat-Titolu XII tad-Direttiva dwar il-VAT) għal servizzi oħrajn. Dan jeħtieġ il-bidliet li ġejjin fid-Direttiva dwar il-VAT:
            
            
               –Iż-żieda ta’ definizzjoni ta’ “Stat Membru tal-konsum” fl-Artikolu 358a, li tipprovdi li dan huwa l-Istat Membru fejn titqies li sseħħ il-provvista tas-servizzi skont il-Kapitolu 3 tat-Titolu V tad-Direttiva dwar il-VAT (punt 13).
            
            
               –Is-sostituzzjoni tar-referenza għal “servizzi ta’ telekomunikazzjoni, servizzi ta’ xandir jew servizzi elettroniċi” b’“servizzi” fit-titolu tat-Taqsima 2 (punt 12) kif ukoll fl-Artikoli 359, 363, 364 u 365 tad-Direttiva dwar il-VAT (punti 14, 16 u 17);
            
            
               Barra minn hekk, huwa propost li jittejbu wkoll żewġ affarijiet oħrajn f’din l-iskema b’riżultat tal-evalwazzjoni tal-MOSS (punt 17):
            
            
               –Emenda għall-Artikolu 364 tad-Direttiva dwar il-VAT li testendi l-iskadenza għall-preżentazzjoni tad-dikjarazzjoni tal-VAT minn 20 għal 30 jum wara li jintemm il-perjodu tat-taxxa;
            
            
               –Emenda għall-Artikolu 365 tad-Direttiva dwar il-VAT (punti 14, 16 u 17) li tipprovdi li l-korrezzjonijiet fid-dikjarazzjonijiet preċedenti tal-VAT jistgħu jsiru f’dikjarazzjoni sussegwenti minflok fid-dikjarazzjonijiet tal-perjodi tat-taxxa li magħhom huma relatati l-korrezzjonijiet.
            
            
               2.
                     Skema speċjali għall-bejgħ intra-Komunitarju mill-bogħod ta’ prodotti u għal servizzi fornuti minn persuni taxxabbli stabbiliti fil-Komunità iżda mhux fl-Istat Membru tal-konsum (skema tal-Unjoni)
            
            
               Il-proposta testendi l-iskema speċjali għas-servizzi elettroniċi fornuti minn persuni taxxabbli stabbiliti fi ħdan il-Komunità iżda mhux fl-Istat Membru tal-konsum (Kapitolu 6, Taqsima 3 tat-Titolu XII tad-Direttiva dwar il-VAT) għal servizzi oħrajn fornuti lil persuni mhux taxxabbli kif ukoll għall-bejgħ intra-Komunitarju mill-bogħod ta’ prodotti. Dan jeħtieġ il-bidliet li ġejjin fid-Direttiva dwar il-VAT:
            
            
               –Iż-żieda ta’ definizzjoni ta’ “bejgħ intra-Komunitarju mill-bogħod ta’ prodotti” fl-Artikolu 369a tad-Direttiva dwar il-VAT (punt 20(a)). Il-kunċett huwa ddefinit b’referenza għall-Artikolu 33(1) tad-Direttiva dwar il-VAT. Il-proposta tiċċara wkoll l-Artikolu 33(1) b’konformità mal-linji gwida tal-Kumitat tal-VAT. Barra minn hekk, peress li l-fornituri li jbiegħu prodotti f’livell intra-Komunitarju mill-bogħod ser ikollhom il-possibbiltà li jużaw l-MOSS u jiddikjaraw u jħallsu l-VAT fuq il-bejgħ mill-bogħod kollu tagħhom fi Stat Membru wieħed, il-proposta tneħħi l-limiti attwali stabbiliti fl-Artikolu 34 tad-Direttiva dwar il-VAT li f’ammonti anqas minnhom, il-bejgħ mill-bogħod jibqa’ soġġett għall-VAT fl-Istat Membru fejn jibda t-trasport jew id-dispaċċ (punti 3 u 4). Dawn il-limiti huma sostitwiti minn limitu ta’ EUR 10 000 għal negozji mikro li f’ammonti anqas minnu l-post tal-provvisti koperti minn din l-iskema speċjali jibqa’ fl-Istat Membru fejn ikun stabbilit il-fornitur (punti 5 u 6). Skont il-punt 2 tal-Artikolu 1 tal-proposta, dan il-limitu għandu jibda japplika mill-1 ta’ Jannar 2018, għall-provvisti ta’ servizzi elettroniċi biss. Mill-2021, dan il-limitu għandu jsir limitu globali li japplika għal servizzi elettroniċi u għall-bejgħ intra-Komunitarju mill-bogħod ta’ prodotti. B’hekk, għandu jitneħħa mill-Artikolu 58 u jiddaħħal f’Kapitolu 3a ġdid (Artikolu 59c il-ġdid) fit-Titolu V tad-Direttiva dwar il-VAT. Finalment, l-obbligu li tinħareġ fattura għall-bejgħ intra-Komunitarju mill-bogħod stabbilit fil-punt 2 tal-Artikolu 220(1) għandu jitneħħa meta tintuża din l-iskema speċjali (punt 9) peress li dan l-obbligu huwa marbut mal-iskema attwali ta’ bejgħ intra-Komunitarju mill-bogħod li teħtieġ il-monitoraġġ tal-limiti nazzjonali.
            
            
               –Iż-żieda ta’ definizzjoni ta’ “Stat Membru tal-konsum” fl-Artikolu 369a tad-Direttiva dwar il-VAT (punt 20(b)). Dan huwa l-Istat Membru fejn titqies li ssir il-provvista tas-servizzi skont il-Kapitolu 3 tat-Titolu V tad-Direttiva dwar il-VAT jew, fil-każ ta’ bejgħ mill-bogħod, l-Istat Membru fejn jintemm id-dispaċċ jew it-trasport tal-prodotti lill-konsumatur;
            
         
         
            
               –L-emendar tal-intestatura tat-Taqsima 3 kif ukoll tal-Artikoli 369b, 369c, 369e, 369f, 369h u 369i, 369j u 369k tad-Direttiva dwar il-VAT wara l-estensjoni tal-kamp ta’ applikazzjoni ta’ din it-Taqsima (punti 19, 21 u 23 sa 28). B’mod partikolari, ir-referenzi għall-“persuna taxxabbli mhux stabbilita fl-Istat Membru ta’ konsum” huma sostitwiti mill-“persuna taxxabbli li tuża din l-iskema”, peress li r-rekwiżit li ma tkunx stabbilita fl-Istat Membru tal-konsum ma japplikax għall-bejgħ intra-Komunitarju mill-bogħod ta’ prodotti.
            
            
               –L-estensjoni tal-kontenut tad-dikjarazzjoni tal-VAT fl-Artikolu 369g(1) tad-Direttiva dwar il-VAT, sabiex jinkludi wkoll data li tikkonċerna l-bejgħ mill-bogħod ta’ prodotti (punti 24). Il-persuni taxxabbli li jwettqu kemm provvisti tas-servizzi kif ukoll bejgħ mill-bogħod ta’ prodotti skont din l-iskema speċjali għandhom ikunu jistgħu jiddikjaraw iż-żewġ tipi ta’ provvisti fl-istess dikjarazzjoni tal-VAT. L-Artikolu 369g(2) il-ġdid tad-Direttiva dwar il-VAT jipprovdi li meta persuna taxxabbli waħda tforni prodotti minn Stati Membri differenti skont din l-iskema speċjali, id-dikjarazzjoni tal-VAT għandha tipprovdi disaggregazzjoni ta’ dawn il-fornituri għal kull Stat Membru tal-konsum għal kull Stat Membru tad-dispaċċ. Din id-dispożizzjoni hija simili għad-dispożizzjoni eżistenti għas-servizzi elettroniċi fit-tieni paragrafu tal-Artikolu 369g attwali tad-Direttiva dwar il-VAT, li issa jsir il-paragrafu 3 tal-Artikolu 369g. 
            
            
               Barra minn hekk, rigward l-iskema ta’ mhux fl-Unjoni, il-proposta testendi l-iskadenza għall-preżentazzjoni tad-dikjarazzjoni tal-VAT minn 20 għal 30 jum wara tmiem il-perjodu tat-taxxa fl-Artikolu 369f tad-Direttiva dwar il-VAT u, fl-Artikolu 369g(4) tad-Direttiva dwar il-VAT, tipprovdi li l-korrezzjonijiet fid-dikjarazzjonijiet preċedenit tal-VAT jistgħu jsiru f’dikjarazzjoni sussegwenti minflok fid-dikjarazzjonijiet tal-perjodi tat-taxxa li magħhom huma relatati l-korrezzjonijiet (punt 24). 
            
            
               Finalment hija proposta kjarifika fl-Artikolu 14(2)(c) tad-Direttiva dwar il-VAT (punt 1), li hija simili għall-kjarifika proposta għall-Artikolu 28 tad-Direttiva dwar il-VAT (punt 1 tal-Artikolu 1), sabiex jiġi ċċarat li dan l-Artikolu japplika wkoll meta l-bejgħ onlajn ta’ prodotti jsir permezz ta’ intermedjarju jew ta’ parti terza li jaġixxu f’isimhom stess iżda għan-nom ta’ persuna oħra u li jużaw interfaċċja elettronika sabiex jagħmlu l-provvista (eż. pjattaforma elettronika).
            
            
               3.
                     Skema speċjali għall-bejgħ mill-bogħod ta’ prodotti importati minn pajjiżi terzi jew minn territorji terzi ta’ valur intrinsiku li ma jaqbiżx il-EUR 150 (l-iskema ta’ importazzjoni)
            
            
               Tiżdied Taqsima 4 ġdida mal-Kapitolu 6 tat-Titolu XII tad-Direttiva dwar il-VAT li toħloq skema speċjali għall-bejgħ mill-bogħod ta’ prodotti importati minn pajjiżi terzi jew minn territorji terzi (punt 29). Din it-Taqsima għandha l-istess struttura u hija bbażata fuq l-istess prinċipji bħall-iskemi speċjali tat-Taqsimiet 2 u 3 tal-Kapitolu 6.
            
            
               L-Artikolu 369l jistabbilixxi d-definizzjonijiet li japplikaw għal din it-Taqsima. Id-definizzjoni ta’ “bejgħ mill-bogħod ta’ prodotti importati minn pajjiżi terzi” tistabbilixxi l-kamp ta’ applikazzjoni ta’ din l-iskema speċjali, li tkopri l-bejgħ ta’ prodotti f’konsenji ta’ valur intrinsiku
                  12
                li ma jaqbiżx EUR 150, li l-post tal-provvista tagħhom huwa rregolat mill-Artikolu 33(2) tad-Direttiva dwar il-VAT. Bħalissa tipprovdi li meta l-prodotti li jinbiegħu “mill-bogħod” jiġu importati fi Stat Membru li mhuwiex l-Istat Membru fejn jintemm it-trasport lill-klijent, provvista tal-prodotti titqies li seħħet f’dan l-Istat Membru msemmi l-aħħar. Sabiex ikun awtorizzat l-użu tal-iskema speċjali anki f’sitwazzjonijiet li fihom l-Istat Membru fejn jinsab il-klijent u l-Istat Membru tal-importazzjoni huma l-istess, jiżdied it-tieni sottoparagrafu fl-Artikolu 33(2) li joħloq avveniment taxxabbli f’dak l-Istat Membru li fih tintuża l-iskema speċjali (punt 2(b)). Hija meħtieġa definizzjoni ta’ x’inhu “intermedjarju”, peress li għandu jkun possibbli għall-bejjiegħa mhux stabbiliti fil-Komunità li jinnominaw persuna stabbilita fil-Komunità li tissodisfa l-obbligi tal-VAT tagħhom skont din l-iskema speċjali f’isimhom u għan-nom tagħhom. Liema Stat Membru jista’ jkun “l-Istat Membru tal-identifikazzjoni” jiddependi minn jekk il-bejjiegħ huwiex stabbilit jew għandux stabbiliment fiss fil-Komunità u jekk il-bejjiegħ innominax intermedjajru. Finalment, “l-Istat Membru tal-konsum” jirreferi għall-Istat Membru fejn jintemm it-trasport lill-klijent.
            
            
               L-Artikolu 369m jipprovdi min huwa elġibbli sabiex juża din l-iskema speċjali. Skont il-proposta, bejjiegħ mhux stabbilit fil-Komunità għandu jinnomina intermedjarju ħlief jekk ikun awtorizzat kif xieraq mill-Istat Membru tal-identifikazzjoni jew jekk huwa stabbilit f’pajjiż li miegħu l-UE kkonkludiet ftehim dwar l-assistenza reċiproka. Il-lista ta’ pajjiżi kkonċernati għandha tkun stabbilita b’mod sussegwenti f’Regolament ta’ Implimentazzjoni tal-Kummissjoni. 
            
            
               L-Artikolu 369n jipprovdi li l-VAT għandha ssir taxxabbli meta jiġi aċċettat il-pagament. Din id-dispożizzjoni hija meħtieġa sabiex jiġi stabbilit liema provvisti għandhom ikunu inklużi fid-dikjarazzjoni perjodika tal-VAT.
            
            
               L-Artikoli 369o sa 369x jirreplikaw id-dispożizzjonijiet taż-żewġ skemi speċjali l-oħrajn li jikkonċernaw l-identifikazzjoni, id-dikjarazzjonijiet tal-VAT, il-pagamenti tal-VAT u ż-żamma ta’ rekords. Ta’ min jgħid li l-Artikolu 369s fih dispożizzjoni speċifika għall-iskema ta’ importazzjoni li tistipula li l-Istati Membri ma għandhomx jimponu xi obbligu dikjarattiv ieħor apparti d-dikjarazzjoni perjodika tal-VAT.
            
            
               Meta l-VAT tiġi ddikjarata skont din l-iskema speċjali, ma għandha tkun pagabbli ebda VAT apparti dik mal-importazzjoni tal-prodotti. Għalhekk huwa meħtieġ li jiġi pprovdut għal eżenzjoni għat-tali importazzjonijiet. Din l-eżenzjoni tiddaħħal fl-Artikolu 143(1) tad-Direttiva dwar il-VAT. Sabiex id-dwana tkun tista' tidentifika dawn il-konsenji mal-importazzjoni, sa mhux aktar tard mill-preżentazzjoni tad-dikjarazzjoni tal-importazzjoni tad-dwana għandhom jiġu pprovduti b’numru ta’ identifikazzjoni validu tal-VAT li juri bil-provi li l-VAT hija ddikjarata skont l-iskema speċjali (punt 7). 
            
            
               Għad li din l-iskema hija primarajment immirata għall-bejgħ mill-bogħod lill-klijenti finali, ma jistax jiġi eskluż li persuni taxxabbli jixtru prodotti onlajn għal skopijiet tan-negozju barra mill-Komunità mingħand bejjiegħ billi jużaw din l-iskema speċjali. Sabiex dawn il-persuni taxxabbli jitħallew jeżerċitaw id-dritt ta’ tnaqqis tal-VAT imħallsa fuq it-tali xirjiet, jiżdied punt (g) ġdid mal-Artikolu 178 li jistabbilixxi l-kundizzjonijiet għall-eżerċitar tad-dritt ta’ tnaqqis (punt 8).
            
            
               4.
                     Arranġamenti speċjali għad-dikjarazzjoni u għall-pagament tal-VAT fuq l-importazzjoni għall-bejgħ mill-bogħod ta’ prodotti minn pajjiżi terzi jew minn territorji terzi fejn ma tintużax din l-iskema tal-importazzjoni
            
            
               Huma introdotti miżuri ta’ simplifikazzjoni għal prodotti f’konsenji ta’ valur li għalihom il-VAT mhijiex indirizzata permezz tal-iskema ta’ importazzjoni stipulata fit-taqsima 3 aktar ’il fuq (punt 30). Għat-tali importazzjonijiet, l-Istati Membri għandhom jippermettu lill-persuna li tippreżenta l-prodotti lid-dwana fil-Komunità (normalment l-operaturi postali jew il-kurriera veloċi) sabiex tirrapporta u tħallas il-VAT fuq l-importazzjoni dovuta għal dawn il-konsenji b’mod elettroniku fuq il-bażi ta’ dikjarazzjoni ta’ kull xahar, f’isem il-persuna li lilha huma ddestinati l-prodotti. Sabiex tkompli tiġi ssimplifikata d-dikjarazzjoni, dawn il-prodotti għandhom ikunu soġġetti b’mod sistematiku għar-rata standard tal-VAT, sakemm il-persuna li għaliha jkunu ddestinati l-prodotti ma titlobx b’mod speċifiku l-applikazzjoni ta’ rata mnaqqsa. Madankollu, f’dan il-każ ikun hemm bżonn ta’ dikjarazzjoni doganali standard. 
            
            
               Artikolu 3 – emenda għad-Direttiva 2009/132/KE
            
            
               It-Titolu IV (Artikoli 23 u 24) tad-Direttiva 2009/132/KE jipprovdi għal eżenzjoni għall-prodotti importati b’valur negliġibbli li ma jaqbżux valur totali ta’ EUR 10 sa EUR 22 (ammont li jrid jiġi deċiż minn kull Stat Membru). Peress li l-użu tal-iskema speċjali (u b’hekk tal-MOSS) ser jippermetti sabiex tiġi ddikjarat u titħallas il-VAT fuq prodotti importanti ordnati onlajn u, b’hekk, ser jissimplifika b’mod drastiku l-ġbir tal-VAT, ma hemmx bżonn li tinżamm din l-eżenzjoni mill-VAT. Għaldaqstant, il-proposta tneħħi dinl-eżenzjoni mill-1 ta’ Jannar 2021, li hija d-data proposta għad-dħul fis-seħħ tal-iskema ta’ importazzjoni.
            
            
               2016/0370 (CNS)
            
            
               Proposta għal
            
            
               DIRETTIVA TAL-KUNSILL
            
            
               li temenda d-Direttiva 2006/112/KE u d-Direttiva 2009/132/KE fir-rigward ta’ ċerti obbligi tat-taxxa fuq il-valur miżjud għall-provvisti ta’ servizzi u għall-bejgħ mill-bogħod ta’ prodotti
            
         
         
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 113 tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Wara t-trażmissjoni tal-abbozz ta’ att leġiżlattiv lill-parlamenti nazzjonali,
            
            
               Wara li kkunsidra l-opinjoni tal-Parlament Ewropew
                  13
               ,
            
            
               Wara li kkunsidra l-opinjoni tal-Kumitat Ekonomiku u Soċjali Ewropew
                  14
               ,
            
            
               Filwaqt li jaġixxi skont proċedura leġislattiva speċjali,
            
            
               Billi:
            
            
               (1)Id-Direttiva tal-Kunsill 2006/112/KE
                  15
                tipprovdi għal skemi speċjali għall-impożizzjoni tat-taxxa fuq il-valur miżjud (VAT) għal persuni taxxabbli mhux stabbiliti li jipprovdu servizzi ta’ telekomunikazzjoni, ta’ xandir jew servizzi fornuti b’mod elettroniku lil persuni mhux taxxabbli. 
            
            
               (2)Id-Direttiva tal-Kunsill 2009/132/KE
                  16
                tistipula eżenzjoni mill-VAT għall-importazzjonijiet ta’ konsenji żgħar b’valur negliġibbli.
            
            
               (3)Il-valutazzjoni ta’ dawk l-iskemi speċjali kif introdotti fl-1 ta’ Jannar 2015 identifikat numru ta’ oqsma fejn hemm lok għal titjib. L-ewwel nett, għandu jitnaqqas il-piż għan-negozji mikro stabbiliti fi Stat Membru li kultant ifornu t-tali servizzi lil Stati Membri oħrajn sabiex jikkonformaw mal-obbligi tal-VAT fi Stati Membri oħrajn li mhumiex l-Istat Membru ta’ stabbiliment tagħhom. Għaldaqstant għandu jiddaħħal limitu li japplika madwar il-Komunità kollha li, f’ammonti anqas minnu, dawn il-provvisti għandhom jibqgħu soġġetti għall-VAT fl-Istat Membru ta’ stabbiliment tagħhom. It-tieni, ir-rekwiżit li jridu jżommu konformità mar-rekwiżiti tal-fatturar u ta’ żamma tar-rekords tal-Istati Membri kollha fejn jibagħtu l-provvisti huwa wieħed li joħloq piżijiet kbar. B’hekk, sabiex jitnaqqsu l-piżijiet fuq in-negozji, ir-regoli dwar il-fatturar u ż-żamma tar-rekords għandhom ikunu dawk applikabbli fl-Istat Membru tal-identifikazzjoni tal-fornitur li juża l-iskemi speċjali. It-tielet, il-persuni taxxabbli mhux stabbiliti fil-Komunità iżda li għandhom reġistrazzjoni tal-VAT fi Stat Membru (eż. għaliex iwettqu tranżazzjonijiet okkażjonali soġġetti għall-VAT f'dak l-Istat Membru) la jistgħu jużaw l-iskema speċjali għall-persuni taxxabbli mhux stabbiliti fil-Komunità, u lanqas l-iskema speċjali għall-persuni taxxabbli stabbiliti fil-Komunità. Konsegwentement, huwa propost li t-tali persuni taxxabbli għandhom jitħallew jużaw l-iskema speċjali għall-persuni taxxabbli mhux stabbiliti fi ħdan il-Komunità. 
            
            
               (4)Barra minn hekk, il-valutazzjoni tal-iskemi speċjali għall-intaxxar tas-servizzi ta’ telekomunikazzjoni, ta’ xandir jew fornuti b’mod elettroniku introdotti fl-1 ta’ Jannar 2015 uriet li r-rekwiżit għas-sottomissjoni tad-dikjarazzjoni tal-VAT fi żmien 20 jum wara li jintemm il-perjodu tat-taxxa kopert mid-dikjarazzjoni huwa qasir wisq, b’mod partikolari għall-provvisti permezz ta’ netwerk ta’ telekomunikazzjoni, interfaċċja jew portal, fejn is-servizzi fornuti minn fuq dawk in-netwerk, l-interfaċċja jew il-portal ikunu supponuti li huma fornuti mill-operatur tan-netwerk, tal-interfaċċja jew tal-portal, li jrid jiġbor l-informazzjoni sabiex jimla d-dikjarazzjoni tal-VAT mingħand kull fornitur individwali tas-servizz. Il-valutazzjoni wriet ukoll li r-rekwiżit li jsiru korrezzjonijiet fid-dikjarazzjoni tal-VAT tal-perjodu tat-taxxa kkonċernat joħloq piżijiet kbar għall-persuni taxxabbli, peress li jista’ jkollhom bżonn jerġgħu jippreżentaw diversi dikjarazzjonijiet tal-VAT kull trimestru. Konsegwentement, l-iskadenza għall-preżentazzjoni tad-dikjarazzjoni tal-VAT għandha tiġi estiża minn 20 għal 30 jum wara tmiem il-perjodu tat-taxxa u l-persuni taxxabbli għandhom jitħallew jikkoreġu d-dikjarazzjonijiet preċedenti tal-VAT f’dikjarazzjoni sussegwenti minflok fid-dikjarazzjonijiet tal-perjodi tat-taxxa li magħhom huma relatati l-korrezzjonijiet.
            
            
               (5)Sabiex jiġi evitat milli l-persuni taxxabbli li jfornu servizzi għajr is-servizzi ta’ telekomunikazzjoni, ta’ xandir jew servizzi fornuti b’mod elettroniku lil persuni mhux taxxabbli jkollhom jiġu identifikati għal finijiet tal-VAT f’kull Stat Membru individwali fejn dawn is-servizzi huma soġġetti għall-VAT, l-Istati Membri għandhom jippermettu lill-persuni taxxabbli li jfornu t-tali servizzi sabiex jużaw is-sistema informatika għar-reġistrazzjoni u għad-dikjarazzjoni u għall-ħlas tal-VAT li tippermettilhom jiddikjaraw u jħallsu l-VAT fuq dawn is-servizzi fi Stat Membru wieħed.
            
            
               (6)Sabiex jiġi ċċarat il-kamp ta’ applikazzjoni tad-dispożizzjonijiet li għandhom x’jaqsmu mas-sitwazzjonijiet li fihom il-prodotti u s-servizzi jinxtraw u jiġu fornuti aktar ’il quddiem lix-xerrej sussegwenti, għandha ssir referenza għall-mezzi l-ġodda ta’ interazzjoni elettronika li bihom huma konklużi t-tranżazzjonijiet bil-għan li jiġu kkunsidrati l-iżviluppi teknoloġiċi. 
            
            
               (7)Ir-realizzazzjoni tas-suq intern, il-globalizzazzjoni u l-bidla teknoloġika ġabu magħhom tkabbir enormi fil-kummerċ elettroniku u, b’hekk, fil-bejgħ mill-bogħod ta’ prodotti, it-tnejn fornuti minn Stat Membru għal ieħor kif ukoll minn territorji terzi jew minn pajjiżi terzi lejn il-Komunità. Id-dispożizzjonijiet rilevanti tad-Direttivi 2006/112/KE u 2009/132/KE għandhom jiġu adattati għal din l-evoluzzjoni, filwaqt li jitqiesu l-prinċipju tal-intaxxar fid-destinazzjoni, il-bżonn li jiġi protett id-dħul mit-taxxa tal-Istati Membri, il-ħolqien ta’ kundizzjonijiet ekwi għan-negozji kkonċernati u t-tnaqqis tal-piżijiet fuhqom. Għalhekk, l-iskema speċjali għas-servizzi ta’ telekomunikazzjoni, ta’ xandir jew għal servizzi fornuti b’mod elettroniku fornuti minn persuni taxxabbli stabbiliti fi ħdan il-Komunità iżda mhux fl-Istat Membru tal-konsum għandha tkun estiża għall-bejgħ intra-Komunitarju mill-bogħod ta’ prodotti u għandha tiddaħħal skema speċjali simili għall-bejgħ mill-bogħod ta’ prodotti importati minn territorji terzi jew pajjiżi terzi.
            
            
               (8)Sabiex jitnaqqas il-piż għan-negozji li jużaw l-iskema speċjali għall-bejgħ intra-Komunitarju mill-bogħod ta’ prodotti, għandu jitneħħa l-obbligu li tinħareġ fattura għat-tali bejgħ. Sabiex tiġi pprovduta ċertezza legali lit-tali negozji, ir-regoli li jiddeterminaw il-post ta’ dawk il-provvisti tal-prodotti għandhom jiddikjaraw biċ-ċar li japplikaw ukoll meta l-prodotti jiġu ttasportati jew jintbagtħu b’mod indirett għan-nom tal-fornitur.
            
            
               (9)Il-kamp ta’ applikazzjoni tal-iskema speċjali għall-bejgħ mill-bogħod ta’ prodotti importati minn territorji terzi jew minn pajjiżi terzi għandu jkun ristrett għall-bejgħ ta’ prodotti b’valur intrinsiku li ma jaqbiżx EUR 150, li f’ammonti akbar minnu għandha tkun meħtieġa dikjarazzjoni doganali sħiħa għal skopijiet doganali mal-importazzjoni. Sabiex tiġi evitata taxxa doppja, għandha tiddaħħal eżenzjoni mit-taxxa fuq il-valur miżjud mal-importazzjoni tal-prodotti ddikjarati skont din l-iskema speċjali. Barra minn hekk, sabiex tiġi evitata distorsjoni tal-kompetizzjoni bejn il-fornituri ġewwa u barra l-Komunità u sabiex jiġi evitat telf ta’ dħul mit-taxxa, hemm bżonn li titneħħa l-eżenzjoni għall-importazzjonijiet ta’ prodotti f’konsenji żgħar b’valur negliġibbli stipulata fid-Direttiva 2009/132/KE.
            
            
               (10)Persuna taxxabbli li tuża l-iskema speċjali għall-bejgħ mill-bogħod ta’ prodotti importati minn territorji terzi jew minn pajjiżi terzi għandha titħalla tinnomina intermedjarju stabbilit fil-Komunità bħala l-persuna responsabbli għall-ħlas tal-VAT u biex tissodisfa l-obbligi stabbiliti fl-iskema speċjali f’isimha u għan-nom tagħha. 
            
            
               (11)Sabiex ikun protett id-dħul mit-taxxa tal-Istati Membri, persuna taxxabbli mhux stabbilita fil-Komunità li tuża din l-iskema speċjali għandha tkun obbligata tinnomina intermedjarju. Madankollu, dan l-obbligu ma għandux japplika jekk il-persuna tkun awtorizzata kif xieraq mill-Istat Membru tal-identifikazzjoni jew jekk tkun stabbilita f’pajjiż li miegħu l-UE kkonkludiet ftehim dwar l-assistenza reċiproka. Dawn l-awtorizzazzjonijiet għandhom ikunu soġġetti għal lista stretta ta’ kriterji stabbiliti ċari. 
            
            
               (12)Sabiex jiġu żgurati kundizzjonijiet uniformi għall-implimentazzjoni ta’ din id-Direttiva dwar l-istabbiliment tal-lista ta’ pajjiżi terzi li magħhom l-Unjoni kkonkludiet ftehim dwar l-assistenza reċiproka b’kamp ta’ applikazzjoni simili għad-Direttiva tal-Kunsill 2008/55/KE
                  17
                u għar-Regolament tal-Kunsill (UE) Nru 904/2010
                  18
               , il-Kummissjoni għandha tingħata setgħa ta’ implimentazzjoni. Dawn is-setgħat għandhom jiġu eżerċitati f’konformità mar-Regolament (UE) Nru 182/2011 tal-Parlament Ewropew u tal-Kunsill
                  19
               . Peress li l-istabbiliment tal-lista ta’ pajjiżi terzi huwa marbut direttament mal-kooperazzjoni amministrattiva fil-qasam tat-taxxa fuq il-valur miżjud, xieraq li l-Kummissjoni tkun assistita mill-Kumitat Permanenti dwar il-Kooperazzjoni Amministrattiva mwaqqaf bl-Artikolu 58 tar-Regolament (UE) Nru 904/2010.
            
         
         
            
               (13)Wara t-tkabbir enormi tal-kummerċ elettroniku u ż-żieda li rriżultat fin-numru ta’ konsenji żgħar importati fil-Komunità b’valur intrinsiku li ma jabqiżx il-EUR 150, l-Istati Membri għadhom jippermettu b’mod sistematiku l-użu ta’ arranġamenti speċjali għad-dikjarazzjoni u għall-ħlas tal-VAT fuq l-importazzjoni. Dan l-arranġament jista’ jiġi applikat meta ma tintużax l-iskema speċjali għall-bejgħ mill-bogħod ta’ prodotti importati minn territorji terzi jew minn pajjiżi terzi u meta l-klijent finali ma jkunx għażel il-proċedura standard ta’ importazzjoni sabiex jibbenefika minn rata potenzjalment imnaqqsa tal-VAT.
            
            
               (14)Id-data tal-applikazzjoni tad-dispożizzjonijiet ta’ din id-Direttiva għandha, fejn rilevanti, tqis iż-żmien meħtieġ sabiex jiġu implimentati l-miżuri neċessarji għall-implimentazzjoni ta’ din id-Direttiva u sabiex l-Istati Membri jadattaw is-sistema informatika tagħhom għar-reġistrazzjoni u għad-dikjarazzjoni u għall-pagament tal-VAT.
            
            
               (15)Peress li l-għanijiet ta’ din id-Direttiva, jiġifieri s-simplifikazzjoni tal-obbligi tal-VAT, ma jistgħux jintlaħqu b’mod suffiċjenti mill-Istati Membri u jistgħu però jintlaħqu aħjar fil-livell tal-Unjoni, l-Unjoni tista’ tadotta miżuri, skont il-prinċipju tas-sussidjarjetà kif stipulat fl-Artikolu 5 tat-Trattat dwar l-Unjoni Ewropea. F’konformità mal-prinċipju tal-proporzjonalità kif stabbilit f’dak l-Artikolu, din id-Direttiva ma tmurx lil hinn minn dak li huwa neċessarju sabiex jinkisbu dawk l-għanijiet.
            
            
               (16)Skont id-Dikjarazzjoni Politika Konġunta tal-Istati Membri u l-Kummissjoni tat-28 ta' Settembru 2011 dwar id-dokumenti ta’ spjegazzjoni
                  20
                , l-Istati Membri refgħu r-responsabbiltà li f’każijiet iġġustifikati jakkumpanjaw in-notifika tal-miżuri ta’ traspożizzjoni tagħhom b’dokument wieħed jew iktar li jispjega r-relazzjoni bejn il-komponenti ta’ direttiva u l-partijiet li jikkorrispondu tal-istrumenti ta’ traspożizzjoni nazzjonali. F'dak li għandu x’jaqsam ma’ din id-Direttiva, il-leġiżlatur iqis li t-trażmissjoni ta’ dawn id-dokumenti hija ġustifikata.
            
            
               (17)Id-Direttivi 2006/112/KE u 2009/132/KE għandhom, għalhekk, jiġu emendati skont dan,
            
            
               ADOTTA DIN ID-DIRETTIVA:
            
            
               Artikolu 1
            
            
               Emendi għad-Direttiva 2006/112/KE b’effett mill-1 ta’ Jannar 2018
            
            
               B’effett mill-1 ta’ Jannar 2018, id-Direttiva 2006/112/KE hija emendata kif ġej:
            
            
               (1)
                     L-Artikolu 28 huwa mibdul b’dan li ġej:
            
            
               “Artikolu 28
            
            
               Meta persuna taxxabbli li taġixxi f’isimha stess iżda għan-nom ta’ persuna oħra tieħu sehem fi provvista tas-servizzi, inklużi każijiet fejn jintużaw netwerk tat-telekomunikazzjoni, interfaċċja jew portal għal dak l-għan, din għandha titqies li tkun irċiviet u forniet dawk is-servizzi hi stess.”
            
            
               (2)L-Artikolu 58 huwa mibdul b’dan li ġej:
            
            
               “Artikolu 58
            
            
               1.
                     Il-post tal-forniment tas-servizzi li ġejjin lil persuna mhux taxxabbli għandu jkun il-post fejn hija stabbilita dik il-persuna jew, fin-nuqqas ta’ stabbiliment, fejn għandha l-indirizz permanenti tagħha jew fejn normalment tirrisjedi:
            
            
               (a)servizzi ta’ telekomunikazzjoni;
            
            
               (b)servizzi ta’ xandir fuq ir-radju u t-televiżjoni;
            
            
               (c)servizzi fornuti elettronikament, b’mod partikolari dawk imsemmija fl-Anness II.
            
            
               Fejn il-fornitur ta’ servizz u l-klijent jikkomunikaw permezz tal-posta elettronika, dak m’għandux fih innifsu jfisser li s-servizz fornut huwa servizz fornut b’mod elettroniku.
            
            
               2.
                     Il-paragrafu 1 ma għandux ikun japplika meta jiġu ssodisfati l-kundizzjonijiet li ġejjin:
            
         
         
            
               (a)il-fornitur huwa stabbilit jew, fin-nuqqas ta’ stabbiliment, għandu l-indirizz permanenti tiegħu jew normalment jirresjedi fi Stat Membru wieħed biss; 
            
            
               (b)is-servizzi huma pprovduti lil klijenti li jinsabu fi kwalunkwe Stat Membru għajr l-Istat Membru msemmi fil-punt (a);
            
            
               (c)il-valur totali, mingħajr VAT, tat-tali fornimenti ma jaqbiżx l-EUR 10 000 fis-sena kalendarja attwali, jew l-ekwivalenti fil-munita nazzjonali, u ma għamiltx dan matul is-sena kalendarja preċedenti.
            
            
               3.
                     Meta, matul sena kalendarja, jinqabeż il-limitu msemmi fil-punt (c) tal-paragrafu 2, il-paragrafu 1 għandu japplika minn dak iż-żmien. 
            
            
               4.
                     L-Istat Membru li fit-territorju tiegħu huma stabbiliti l-fornituri msemmijin fil-paragrafu 2 jew, fin-nuqqas ta’ stabbiliment, għandhom l-indirizz permanenti tagħhom jew fejn normalment jirresjedu, għandu jagħti lil dawk il-fornituri d-dritt li jagħżlu li l-post tal-provvista jiġi ddeterminat skont il-paragrafu 1.
            
            
               5.
                     L-Istati Membri għandhom jieħdu l-miżuri xierqa kollha sabiex jissorveljaw l-issodisfar mill-persuna taxxabbli tal-kundizzjonijiet imsemmijin fil-paragrafu 2.”
            
            
               (3)L-Artikolu 219a huwa mibdul b’dan li ġej: 
            
            
               “Artikolu 219a
            
            
               1.
                     Il-fatturar għandu jkun soġġett għar-regoli li japplikaw fl-Istat Membru fejn ikun meqjus li tkun saret il-provvista tal-merkanzija jew tas-servizzi, skont id-dispożizzjonijiet tat-Titolu V. 
            
            
               2.
                     B’deroga mill-paragrafu 1, il-fatturar għandu jkun soġġett għar-regoli li ġejjin:
            
            
               (a)ir-regoli li japplikaw fl-Istat Membru fejn il-fornitur stabbilixxa n-negozju tiegħu jew fejn għandu stabbiliment fiss mnejn issir il-provvista jew, fin-nuqqas ta’ tali post ta’ stabbiliment jew ta’ stabbiliment fiss, l-Istat Membru fejn il-fornitur għandu l-indirizz permanenti tiegħu jew fejn normalment jirresjedi, fejn: 
            
            
               (i)il-fornitur ma jkunx stabbilit fl-Istat Membru li fih il-provvista tal-merkanzija jew is-servizzi huma meqjusin li jkunu saru, skont id-dispożizzjonijiet tat-Titolu V, jew l-istabbiliment tiegħu f’dak l-Istat Membru ma jintervjenix fil-provvista fis-sens tal-Artikolu 192a(b), u l-persuna responsabbli mill-ħlas tal-VAT tkun il-persuna li lilha jkunu ġew fornuti l-merkanzija jew is-servizzi. 
            
            
               (ii)il-provvista tal-merkanzija jew servizzi ma tkunx meqjusa li saret ġewwa l-Komunità, skont id-dispożizzjonijiet tat-Titolu V;
            
            
               (b)ir-regoli li japplikaw fl-Istat Membru fejn huwa identifikat il-fornitur li jagħmel użu minn waħda mill-iskemi speċjali msemmijin fil-Kapitolu 6 tat-Titolu XII.
            
            
               Meta l-fornitur ma jkunx stabbilit fl-Istat Membru fejn titqies li saret il-provvista ta’ prodotti jew ta’ servizzi u l-klijent joħroġ il-fattura (awtofatturar) jew meta ma jsir ebda użu mill-iskemi speċjali msemmijin fil-Kapitolu 6 tat-Titolu XII, għandu japplika l-paragrafu 1. 
            
            
               3.
                     Il-paragrafi 1 u 2 ta’ dan l-Artikolu għandhom japplikaw mingħajr preġudizzju għall-Artikoli 244 sa 248.”
            
            
               (4)fl-Artikolu 358a, il-punt (1) huwa mibdul b’dan li ġej:
            
            
               “(1)“persuna taxxabbli mhux stabbilita fil-Komunità” tfisser persuna taxxabbli li ma tkunx stabbilixxiet in-negozju tagħha fit-territorju tal-Komunità u li ma jkollha l-ebda stabbiliment fiss hemmhekk;”
            
            
               (5)fl-Artikolu 361(1), il-punt (e) huwa mibdul b’dan li ġej:
            
            
               “(e)dikjarazzjoni li l-persuna ma tkunx stabbilixxiet in-negozju tagħha fit-territorju tal-Komunità u li ma jkollha l-ebda stabbiliment fiss hemmhekk.”
            
         
         
            
               (6)Fl-Artikolu 369(2), it-tieni sottoparagrafu huwa mibdul b’dan li ġej:
            
            
               “L-Istat Membru tal-identifikazzjoni għandu jistabbilixxi l-perjodu li matulu dawk ir-rekords għandhom jinżammu mill-persuna taxxabbli mhux stabbilita fi ħdan il-Komunità.”
            
            
               (7)fl-Artikolu 369k(2), it-tieni sottoparagrafu huwa mibdul b’dan li ġej:
            
            
               “L-Istat Membru tal-identifikazzjoni għandu jistabbilixxi l-perjodu li matulu dawk ir-rekords għandhom jinżammu mill-persuna taxxabbli mhux stabbilita fi ħdan il-Komunità.”
            
            
               Artikolu 2
            
            
               Emendi għad-Direttiva 2006/112/KE b’effett mill-1 ta’ Jannar 2021
            
            
               Mill-1 ta’ Jannar 2021, id-Direttiva 2006/112/KE hija emendata kif ġej:
            
            
               (1)
                     fl-Artikolu 14(2), il-punt (c) huwa mibdul b’dan li ġej:
            
            
               “(c)it-trasferiment ta’ prodotti skont kuntratt li bih trid titħallas kummissjoni max-xiri jew mal-bejgħ, inklużi każijiet fejn jintużaw netwerk ta’ telekomunikazzjoni, interfaċċja jew portal għal dak l-għan.”
            
            
               (2)L-Artikolu 33 huwa emendat kif ġej:
            
            
               (a)fil-paragrafu 1, il-kliem introduttorju huwa mibdul b’dan li ġej:
            
            
               “B’deroga mill-Artikolu 32, il-post tal-provvista tal-merkanzija mibgħuta jew ittrasportata mil-fornitur, jew b’mod dirett jew indirett għan-nom tiegħu, minn Stat Membru li mhux dak li fih tispiċċa l-merkanzija mibgħuta jew ittrasportata jitqies bħala l-post fejn tinsab il-merkanzija fil-ħin li jintemm it-tluq jew it-trasport għall-konsumatur, fejn jiġu ssodisfati l-kondizzjonijiet li ġejjin: 
            
            
               (b)fil-paragrafu 2 jiżdied is-sottoparagrafu li ġej:
            
            
               “Meta l-prodotti jintbagħtu jew jiġu ttrasportati minn territorju terz jew minn pajjiż terz u jiġu importati mill-fornitur fl-Istat Membru fejn jintemm id-dispaċċ jew it-trasport, il-prodotti għandhom jitqiesu li ġew fornuti f’dak l-Istat Membru diment li l-VAT fuq dawk il-prodotti tiġi ddikjarata skont l-iskema speċjali tat-Taqsima 4 tal-Kapitolu 6 tat-Titolu XII.”
            
            
               (3)L-Artikolu 34 huwa mħassar.
            
            
               (4)L-Artikolu 35 huwa mibdul b’dan li ġej:
            
            
               “Artikolu 35
            
            
               L-Artikolu 33 ma għandux japplika għal provvisti ta’ oġġetti użati, ta’ xogħlijiet tal-arti, ta’ oġġetti tal-kollezzjoni u ta’ antikitajiet, kif iddefiniti fil-punti (1) sa (4) tal-Artikolu 311(1), lanqas għal provvisti ta’ mezzi ta’ trasport użati, kif iddefiniti fl-Artikolu 327(3), soġġetti għall-VAT skont l-arranġamenti speċjali rilevanti.
            
            
               (5)fl-Artikolu 58, jitħassru l-paragrafi 2 sa 5.
            
            
               (6)fit-Titolu V għandu jiżdied il-Kapitolu 3a li ġej:
            
         
         
            
               “KAPITOLU 3a
            
            
               Limitu għall-persuni taxxabbli li jagħmlu provvisti ta’ prodotti koperti mill-Artikolu 33(1) u provvisti ta’ servizzi koperti mill-Artikolu 58
            
            
               Artikolu 59c
            
            
               1.
                     L-Artikolu 33(1) u l-Artikolu 58 ma għandhomx japplikaw fejn huma sodisfatti l-kundizzjonijiet li ġejjin:
            
            
               (a)il-fornitur huwa stabbilit jew, fin-nuqqas ta’ stabbiliment, għandu l-indirizz permanenti tiegħu jew normalment jirresjedi fi Stat Membru wieħed biss;
            
            
               (b)is-servizzi huma pprovduti jew il-prodotti jintbagħtu jew huma ttrasportati lil klijenti li jinsabu fi kwalunkwe Stat Membru għajr l-Istat Membru msemmi fil-punt (a);
            
            
               (c)il-valur totali, mingħajr VAT, tal-fornimenti koperti minn dawn id-dispożizzjonijiet ma jaqbiżx l-EUR 10 000, jew l-ekwivalenti fil-munita nazzjonali fis-sena kalendarja attwali, u lanqas ma għamel dan matul is-sena kalendarja preċedenti. 
            
            
               2.
                     Meta, matul sena kalendarja, jinqabeż il-limitu msemmi fil-punt (c) tal-paragrafu 1, l-Artikoli 33(1) u 58 għandhom japplikaw minn dak iż-żmien. 
            
            
               3.
                     L-Istat Membru li fit-territorju tiegħu jinsabu l-prodotti meta jintbagħtu jew meta jibda t-trasport tagħhom jew fejn huma stabbiliti l-persuni taxxabbli li jfornu servizzi ta’ telekomunikazzjoni, ta’ xandir fuq ir-radju u t-televiżjoni u servizzi fornuti b’mod elettroniku għandu jagħti lill-persuni taxxabbli li jwettqu l-provvisti eliġibbli skont il-paragrafu 1, id-dritt li jagħżlu li l-post tal-provvista jiġi stabbilit skont l-Artikolu 33(1) u l-Artikolu 58. 
            
            
               4.
                     L-Istati Membri għandhom jieħdu l-miżuri xierqa kollha sabiex jissorveljaw l-issodisfar mill-persuna taxxabbli tal-kundizzjonijiet imsemmijin fil-paragrafu 1.”
            
            
               (7)fl-Artikolu 143(1), jiddaħħal il-punt (ca) li ġej:
            
            
               “(ca)l-importazzjoni ta’ prodotti fejn il-VAT tiġi ddikjarata skont l-iskema speċjali fil-Kapitolu 6, Taqsima 4, tat-Titolu XII u fejn, sa mhux aktar tard mill-preżentazzjoni tad-dikjarazzjoni tal-importazzjoni, in-numru ta’ identifikazzjoni tal-VAT tal-fornitur jew tal-intermedjarju li jaġixxi għan-nom tiegħu allokat skont l-Artikolu 369q ġie pprovdut lill-uffiċċju doganali kompetenti fl-Istat Membru tal-importazzjoni;”
            
            
               (8)fl-Artikolu 178 jiżdied il-punt (g) li ġej:
            
            
               “(g)meta jkun meħtieġ iħallas il-VAT bħala klijent fejn tapplika t-Taqsima 4 tal-Kapitolu 6 tat-Titolu XII, irid ikollu fattura jew dokument fuq l-unur minflokha maħruġin mill-persuna taxxabbli li tuża l-iskema speċjali jew, jekk applikabbli, l-intermedjarju tagħha, fejn ikunu identifikati biċ-ċar il-VAT imħallsa u n-numru ta’ identifikazzjoni tal-VAT allokat skont l-Artikolu 369q.”
            
            
               (9)
                     fl-Artikolu 220(1), il-punt (2) huwa mibdul b’dan li ġej: 
            
            
               “(2)il-provvisti ta’ prodotti kif imsemmija fl-Artikolu 33 ħlief meta persuna taxxabbli tuża l-iskema speċjali fit-Taqsima 2 tal-Kapitolu 6 tat-Titolu XII;”.
            
            
               (10)l-intestatura tal-Kapitolu 6 tat-Titolu XII hija mibdula b’dan li ġej:
            
            
               “Skemi speċjali għal persuni taxxabbli mhux stabbiliti li jfornu servizzi jew li jbigħu prodotti mill-bogħod lil persuni mhux taxxabbli fil-Komunità”
            
            
               (11)L-Artikolu 358 huwa emendat kif ġej:
            
            
               (a)jitħassru l-punti 1, 2 u 3;
            
         
         
            
               (b)jiddaħħal il-punt 3a li ġej:
            
            
               “(3a)bejgħ mill-bogħod ta’ prodotti” tfisser il-bejgħ ta’ prodotti li l-post tal-provvista tagħhom huwa rregolat mill-Artikolu 33(1) u prodotti f’konsenji b’valur intrinsiku li ma jaqbiżx il-EUR 150 li l-post tal-provvista tagħhom huwa rregolat mill-Artikolu 33(2) jew (3);”.
            
            
               (12)l-intestatura tat-Taqsima 2 hija mibdula b’dan li ġej:
            
            
               “Skema speċjali għal servizzi forniti minn persuni taxxabbli mhux stabbiliti fi ħdan il-Komunità"
            
            
               (13)fl-Artikolu 358a, jiżdied il-punt 3 li ġej:
            
            
               “(3)“Stat Membru tal-konsum” tfisser l-Istat Membru fejn isseħħ il-provvista ta’ servizzi skont il-Kapitolu 3 tat-Titolu V;”.
            
            
               (14)L-Artikolu 359 huwa mibdul b’dan li ġej:
            
            
               “Artikolu 359
            
            
               L-Istati Membri għandhom jippermettu lil kwalunkwe persuna taxxabbli li mhijiex stabbilita fil-Komunità li tforni servizzi lil persuna mhux taxxabbli li hija stabbilita fi Stat Membru jew għandha l-indirizz permanenti tagħha jew is-soltu tirrisjedi fi Stat Membru, sabiex tuża din l-iskema speċjali. Din l-iskema tapplika għal dawk is-servizzi kollha forniti fil-Komunità.”
            
            
               (15)fl-Artikolu 362, hija mħassra t-tieni sentenza.
            
            
               (16)fl-Artikolu 363, il-punt (a) huwa mibdul b’dan li ġej:
            
            
               “(a)jekk tinnotifika lil dak l-Istat Membru li ma għadhiex tforni servizzi koperti minn din l-iskma speċjali;” 
            
            
               (17)L-Artikoli 364 u 365 huma mibdulin b’dan li ġej:
            
            
               “Artikolu 364
            
            
               Il-persuna taxxabbli li mhijiex stabbilita fil-Komunità li tuża din l-iskema speċjali għandha tippreżenta permezz ta’ mezzi elettroniċi lill-Istat Membru ta’ identifikazzjoni dikjarazzjoni tal-VAT għal kull kwart tas-sena kalendarja kemm jekk ġew fornuti servizzi koperti minn din l-iskema speċjali kif ukoll jekk le. Id-dikjarazzjoni tal-VAT għandha tiġi ppreżentata fi żmien 30 jum mit-tmiem tal-perijodu tat-taxxa kopert mid-dikjarazzjoni.
            
            
               Artikolu 365
            
            
               Id-dikjarazzjoni tal-VAT għandha turi n-numru ta’ identifikazzjoni tal-VAT u, għal kull Stat Membru ta’ konsum fejn il-VAT hija dovuta, il-valur totali, mingħajr VAT, ta’ fornimenti tas-servizzi koperti minn din l-iskema speċjali mwettqa matul il-perjodu tat-taxxa u l-ammont totali għal kull rata tal-VAT korrispondenti. Ir-rati tal-VAT applikabbli u l-VAT totali dovuta għandhom jiġu indikati wkoll fid-dikjarazzjoni.
            
            
               Meta tkun meħtieġa ssir xi emenda fid-dikjarazzjoni tal-VAT wara li tkun ġiet preżentata, it-tali emendi għandhom ikunu inklużi f’dikjarazzjoni sussegwenti sa mhux aktar tard minn tliet snin wara d-data li fiha d-dikjarazzjoni inizjali kienet meħtieġa tiġi ppreżentata skont l-Artikolu 364.”
            
            
               (18)L-Artikolu 368 huwa mibdul b’dan li ġej:
            
            
               “Artikolu 368
            
         
         
            
               Il-persuna taxxabbli li mhijiex stabbilita fil-Komunità li tagħmel użu minn din l-iskema speċjali ma tistax tnaqqas il-VAT skont l-Artikolu 168 ta’ din id-Direttiva. Minkejja l-punt (1) tal-Artikolu 1 tad-Direttiva 86/560/KEE, il-persuna taxxabbli inkwistjoni għandha tiġi rimborżata skont dik id-Direttiva. L-Artikolu 2(2) u (3) u l-Artikolu 4(2) tad–Direttiva 86/560/KEE ma għandhomx japplikaw għal rifużjonijiet li jirrigwardaw servizzi koperti minn din l-iskema speċjali.
            
            
               Jekk il-persuna taxxabbli li tagħmel użu minn din l-iskema speċjali twettaq ukoll fl-Istat Membru ta’ konsum attivitajiet mhux koperti minn din l-iskema speċjali li fir-rigward tagħhom hija obbligata tkun reġistrata għal finijiet ta’ VAT, hija għandha tnaqqas il-VAT fir-rigward tal-attivitajiet taxxabbli tagħha li huma koperti minn din l-iskema speċjali fid-dikjarazzjoni tal-VAT li għandha tiġi ppreżentata skont l-Artikolu 250.”
            
            
               (19)l-intestatura tat-Taqsima 3 tal-Kapitolu 6 tat-Titolu XII hija mibdula b’dan li ġej:
            
            
               “Skema speċjali għal bejgħ intra-Komunitarju mill-bogħod u għal servizzi forniti minn persuni taxxabbli stabbiliti fil-Komunità iżda mhux fl-Istat Membru ta’ konsum”
            
            
               (20)L-Artikolu 369a huwa emendat kif ġej:
            
            
               (a)jiddaħħal il-punt 1 a li ġej:
            
            
               “(1a)“il-bejgħ intra-Komunitarju mill-bogħod ta’ prodotti” tfisser il-bejgħ ta’ prodotti mibgħuta jew ittrasportati mill-fornitur, jew b’mod dirett jew indirett għan-nom tiegħu, minn Stat Membru għajr dak li fih jintemm id-dispaċċ jew it-trasport tal-prodotti li l-post tal-provvista tiegħu huwa rregolat mill-Artikolu 33(1);”
            
            
               (b)jiżdied il-punt 3 li ġej:
            
            
               “(3)“Stat Membru tal-konsum” tfisser l-Istat Membru fejn titqies li ssir il-provvista tas-servizzi skont il-Kapitolu 3 tat-Titolu V jew, fil-każ ta’ bejgħ intra-Komunitarju mill-bogħod ta’ prodotti, l-Istat Membru fejn jintemm id-dispaċċ jew it-trasport tal-prodotti lill-konsumatur.”
            
            
               (21)L-Artikoli 369b u 369c huma mibdula b’dan li ġej:
            
            
               “Artikolu 369b
            
            
               L-Istati Membri għandhom jippermettu lil kwalunkwe persuna taxxabbli li twettaq bejgħ intra-Komunitaru mill-bogħod ta’ prodotti u lil kwalunkwe persuna taxxabbli mhux stabbilita fl-Istat Membru tal-konsum tforni servizzi lil persuna mhux taxxabbli li hija stabbilita jew għandha l-indirizz permanenti tagħha jew is-soltu tirrisjedi fi Stat Membru, sabiex tuża din l-iskema speċjali. Din l-iskema speċjali għandha tapplika għal dawk il-prodotti jew is-servizzi kollha forniti fil-Komunità.
            
            
               Artikolu 369c
            
            
               Persuna taxxabbli għandha tiddikjara lill-Istat Membru ta’ identifikazzjoni meta tibda u tieqaf mill-attivitajiet taxxabbli tagħha koperti b’din l-iskema speċjali, jew tbiddel dawk l-attivitajiet b’tali mod li ma tibqax tissodisfa l-kundizzjonijiet meħtieġa għall-użu ta’ din l-iskema speċjali. Hi għandha tikkomunika dik l-informazzjoni b’mod elettroniku.”
            
            
               (22)fl-Artikolu 369d, it-tieni paragrafu huwa mħassar.
            
            
               (23)L-Artikolu 369e għandu jiġi emendat kif ġej:
            
            
               (a)il-kliem introduttorju huwa mibdul b’dan li ġej:
            
            
               L-Istat Membru ta’ identifikazzjoni għandu jeskludi lil persuna taxxabbli minn din l-iskema speċjali fi kwalunkwe wieħed mill-każijiet li ġejjin:”
            
            
               (b)il-punt (a) huwa mibdul b’dan li ġej:
            
            
               “(a)jekk jinnotifika li ma għadux iwettaq bejgħ intra-Komunitarju mill-bogħod ta’ prodotti u ta’ provvisti ta’ servizzi koperti minn din l-iskema speċjali;”
            
         
         
            
               (24)L-Artikoli 369f u 369g huma mibdula b’dan li ġej:
            
            
               “Artikolu 369f
            
            
               Il-persuna taxxabbli li tuża din l-iskema speċjali għandha tippreżenta permezz ta’ mezzi elettroniċi lill-Istat Membru ta’ identifikazzjoni dikjarazzjoni tal-VAT għal kull kwart tas-sena kalendarja kemm jekk sar bejgħ intra-Komunitarju mill-bogħod kif ukoll jekk ġew fornuti servizzi koperti minn din l-iskema speċjali u kemm jekk le. Id-dikjarazzjoni tal-VAT għandha tiġi ppreżentata fi żmien 30 jum mit-tmiem tal-perijodu tat-taxxa kopert mid-dikjarazzjoni.
            
            
               Artikolu 369g
            
            
               1.
                     Id-dikjarazzjoni tal-VAT għandha turi n-numru ta’ identifikazzjoni msemmi fl-Artikolu 369d u, għal kull Stat Membru ta’ konsum fejn hi dovuta l-VAT, il-valur totali, mingħajr VAT, tal-bejgħ intra-Komunitarju mill-bogħod ta’ prodotti kif ukoll ta’ provvisti ta’ servizzi koperti minn din l-iskema speċjali mwettqa waqt il-perjodu tat-taxxa u l-ammont totali skont ir-rata tal-VAT korrispondenti. Ir-rati tal-VAT applikabbli u l-VAT totali dovuta għandhom jiġu indikati wkoll fid-dikjarazzjoni. Id-dikjarazzjoni tal-VAT għandha tinkludi wkoll emendi relatati mal-perjodi tat-taxxa preċedenti.
            
            
               2.
                     Meta, fil-każ ta’ bejgħ intra-Komunitarju mill-bogħod ta’ prodotti koperti minn din l-iskema speċjali, il-prodotti jintbagħtu jew jiġu ttrasportati minn Stati Membri oħrajn li mhumiex l-Istat Membru tal-identifikazzjoni, id-dikjarazzjoni tal-VAT għandha tinkludi wkoll il-valur totali tat-tali bejgħ għal kull Stat Membru mnejn jintbagħtu jew jiġu ttrasportati l-prodotti, flimkien man-numru ta’ identifikazzjoni individwali tal-VAT jew in-numru ta’ referenza tat-taxxa allokat minn kull Stat Membru bħal dan. Id-dikjarazzjoni tal-VAT għandha tinkludi din l-informazzjoni għal kull Stat Membru għajr l-Istat Membru ta’ identifikazzjoni, disaggregata skont l-Istat Membru tal-konsum. 
            
            
               3.
                     Fejn il-persuna taxxabbli li tforni s-servizzi koperti minn din l-iskema speċjali għandha stabbiliment fiss wieħed jew aktar, minbarra fl-Istat Membru ta’ identifikazzjoni, li minnu huma fornuti s-servizzi, id-dikjarazzjoni tal-VAT għandha tinkludi wkoll il-valur totali tat-tali provvisti, għal kull Stat Membru li fih hija għandha stabbiliment, flimkien man-numru ta’ identifikazzjoni individwali tal-VAT jew ir-referenza tat-taxxa ta’ dan l-istabbiliment, disaggregat skont l-Istat Membru ta’ konsum.
            
            
               4.
                     Meta tkun meħtieġa ssir xi emenda għad-dikjarazzjoni tal-VAT wara l-preżentazzjoni tagħha, it-tali emendi għandhom ikunu inklużi f’dikjarazzjoni sussegwenti sa mhux aktar tard minn tliet snin wara d-data li fiha d-dikjarazzjoni inizjali kienet meħtieġa tiġi ppreżentata skont l-Artikolu 369f.”
            
            
               (25)fit-tieni sottoparagrafu tal-Artikolu 369h(1), it-tieni sentenza hija mibdula b’dan li ġej:
            
            
               “Jekk il-provvisti saru f’muniti oħrajn, il-persuna taxxabbli li tuża din l-iskema speċjali għandha, għall-finijiet li timla’ d-dikjarazzjoni tal-VAT, tuża r-rata tal-kambju li japplikaw fl-aħħar data tal-perijodu tat-taxxa.”
            
            
               (26)fl-Artikolu 369i, l-ewwel paragrafu huwa mibdul b’dan li ġej:
            
            
               “Il-persuna taxxabbli li tuża din l-iskema speċjali għandha tħallas il-VAT, waqt li tagħmel referenza għad-dikjarazzjoni tal-VAT rilevanti, mhux aktar tard mill-iskadenza li sa din trid tiġi ppreżentata d-dikjarazzjoni.”
            
            
               (27)L-Artikolu 369j huwa mibdul b’dan li ġej:
            
            
               “Artikolu 369j
            
            
               Il-persuna taxxabbli li tuża din l-iskema speċjali ma tistax, fir-rigward tal-attivitajiet taxxabbli tagħha koperti minn din l-iskema speċjali, tnaqqas il-VAT imġarrab fl-Istat Membru tal-konsum skont l-Artikolu 168 ta’ din id-Direttiva. Minkejja l-punt (1) tal-Artikolu 2 u l-Artikolu 3 tad-Direttiva 2008/9/KE, il-persuna taxxabbli inkwistjoni għandha tiġi rimborżata skont dik id-Direttiva. 
            
            
               Jekk il-persuna taxxabbli li tagħmel użu minn din l-iskema speċjali twettaq ukoll fl-Istat Membru ta’ konsum attivitajiet mhux koperti minn din l-iskema speċjali li fir-rigward tagħhom hija obbligata tkun reġistrata għal finijiet ta’ VAT, hija għandha tnaqqas il-VAT fir-rigward tal-attivitajiet taxxabbli tagħha li huma koperti minn din l-iskema speċjali fid-dikjarazzjoni tal-VAT li għandha tiġi ppreżentata skont l-Artikolu 250.”
            
            
               (28)fl-Artikolu 369k, il-paragrafu 1 huwa mibdul b’dan li ġej:
            
            
               “1.
                     Il-persuna taxxabbli li tuża din l-iskema speċjali għandha żżomm ir-reġistri tat-transazzjonijiet koperti minn din l-iskema speċjali. Dawk ir-reġistri għandhom ikunu suffiċjentement dettaljati sabiex jippermettu lill-awtoritajiet tat-taxxa tal-Istat Membru ta’ konsum jivverifikaw li d-dikjarazzjoni tal-VAT hija korretta.” 
            
            
               (29)fil-Kapitolu 6 tat-Titolu XII, tiżdied it-Taqsima 4 li ġejja:
            
            
               “Taqsima 4
                  Skema speċjali għall-bejgħ mill-bogħod ta’ prodotti importati minn pajjiżi terzi jew minn territorji terzi
            
         
         
            
               Artikolu 369l
            
            
               Għall-finijiet ta’ din it-Taqsima, u mingħajr preġudizzju għal dispożizzjonijiet Komunitarji oħrajn, għandhom japplikaw id-definizzjonijiet li ġejjin:
            
            
               (1)“bejgħ mill-bogħod ta’ prodotti importati minn territorji terzi jew minn pajjiżi terzi” tfisser il-bejgħ ta’ prodotti f’konsenji b’valur intrinsiku li ma jaqbiżx il-EUR 150 li l-post tal-provvista tagħhom huwa rregolat mill-Artikolu 33(2);
            
            
               (2)“persuna taxxabbli mhux stabbilita fil-Komunità” tfisser persuna taxxabbli li ma tkunx stabbilixxiet in-negozju tagħha fit-territorju tal-Komunità u li ma jkollha l-ebda stabbiliment fiss hemmhekk;
            
            
               (3)“intermedjarju” tfisser persuna stabbilita fil-Komunità maħtura mill-persuna taxxabbli li twettaq il-bejgħ mill-bogħod ta’ prodotti importati minn territorji terzi jew minn pajjiżi terzi bħala l-persuna responsabbli għall-ħlas tal-VAT u sabiex tissodisfa l-obbligi stabbiliti f’din l-iskema speċjali f’isem jew għan-nom tal-persuna taxxabbli.
            
            
               (4)“Stat Membru tal-identifikazzjoni” tfisser dan li ġej:
            
            
               (a)meta l-persuna taxxabbli ma tkunx stabbilita fil-Komunità, l-Istat Membru li tagħżel li tikkuntattja;
            
            
               (b)fejn il-persuna taxxabbli tkun stabbilixxiet in-negozju tagħha barra l-Komunità, iżda jkollha stabbiliment fiss wieħed jew aktar fiha, l-Istat Membru bi stabbiliment fiss fejn il-persuna taxxabbli tindika li ser tagħmel użu minn din l-iskema speċjali;
            
            
               (c)meta l-persuna taxxabbli tkun stabbiliet in-negozju tagħha fi Stat Membru, dak l-Istat Membru;
            
            
               (d)fejn l-intermedjarju jkun stabbilixxa n-negozju tiegħu fi Stat Membru, dak l-Istat Membru;
            
            
               (e)Fejn l-intermedjarju jkun stabbilixxa n-negozju tiegħu fil-Komunità, iżda jkollu stabbiliment fiss wieħed jew aktar fiha, l-Istat Membru bi stabbiliment fiss fejn l-intermedjarju jindika li ser jagħmel użu minn din l-iskema speċjali;
            
            
               (5)“l-Istat Membru tal-konsum” tfisser l-Istat Membru fejn jintemm id-dispaċċ jew it-trasport tal-prodotti lill-klijent;
            
            
               Artikolu 369m
            
            
               1.
                     L-Istati Membri għandhom jippermettu lill-persuni taxxabbli li ġejjin li jbigħu mill-bogħod prodotti importati minn territorji terzi jew pajjiżi terzi jużaw din l-iskema speċjali:
            
            
               (a)kwalunkwe persuna taxxabbli stabbilita fil-Komunità li tbigħ mill-bogħod prodotti importati minn territorji terzi jew pajjiżi terzi; 
            
            
               (b)kwalunkwe persuna taxxabbli stabbilita jew le fil-Komunità li tbigħ mill-bogħod prodotti importati minn territorji terzi jew minn pajjiżi terzi u li hija rappreżentata minn intermedjarju stabbilit fil-Komunità; 
            
            
               (c)kwalunkwe persuna taxxabbli mhux stabbilita fil-Komunità li tbigħ mill-bogħod prodotti importati minn territorji terzi jew minn pajjiżi terzi u li hija awtorizzata kif xieraq mill-Istat Membru tal-identifikazzjoni fejn ikunu rrispettati l-kriterji li ġejjin:
            
            
               (i)in-nuqqas ta’ kwalunkwe ksur serju jew ksur ripetut tal-leġislazzjoni doganali u tar-regoli tat-tassazzjoni, inkluż ebda rekord ta’ reati kriminali serji marbuta mal-attività ekonomika tal-persuna taxxabbli;
            
            
               (ii)il-wiri, min-naħa tal-persuna taxxabbli, ta’ livell għoli ta’ kontroll tal-operazzjonijiet tiegħu u tal-fluss ta’ merkanzija, permezz ta’ sistema ta’ ġestjoni tal-kotba kummerċjali u, skont il-każ, tat-trasport, li jippermettu l-kontrolli doganali u tat-taxxa xierqa;
            
            
               (iii)is-solvenza finanzjarja, li għandha titqies bħala murija bil-provi meta l-persuna taxxabbli jkollha pożizzjoni finanzjarja tajba, li tippermettilha tonora l-impenji tagħha, b’kunsiderazzjoni xierqa tal-karatteristiċi tat-tip ta’ attività kummerċjali kkonċernata;
            
         
         
            
               (d)kwalunkwe persuna taxxabbli stabbilita f’pajjiż terz li miegħu l-Unjoni kkonkludiet ftehim dwar l-assistenza reċiproka b’kamp ta’ applikazzjoni simili għad-Direttiva tal-Kunsill 2008/55/KE* u għar-Regolament (UE) Nru 904/2010 u li tbigħ mill-bogħod prodotti minn dak il-pajjiż terz.
            
            
               2. Il-Kummissjoni għandha tadotta att ta’ implimentazzjoni li jistabbilixxi l-lista ta’ pajjiżi terzi msemmija fil-punt (d) tal-paragrafu 1 ta’ dan l-Artikolu. Dak l-att ta’ implimentazzjoni għandu jiġi adottat skont il-proċedura ta’ eżaminazzjoni msemmija fl-Artikolu 5 tar-Regolament (UE) Nru 182/2011 u, għal dan l-għan, il-kumitat għandu jkun il-kumitat imwaqqaf mill-Artikolu 58 tar-Regolament (UE) Nru 904/2010.
            
            
               Artikolu 369n
            
            
               Għall-bejgħ mill-bogħod ta’ prodotti importati minn territorji terzi jew minn pajjiżi terzi li fuqhom huwa ddikjarat il-VAT skont din l-iskema speċjali, il-fatt taxxabbli għandu jseħħ u l-VAT għandha ssir taxxabbli fil-waqt tal-provvista. Il-prodotti għandhom jitqiesu li ġew fornuti malli l-pagament ikun ġie aċċettat.
            
            
               Artikolu 369o
            
            
               Il-persuna taxxabbli li tuża din l-iskema speċjali jew intermedjarju li jaġixxi għan-nom tagħha, għandhom jiddikjaraw lill-Istat Membru tal-identifikazzjoni meta tibda u tieqaf mill-attivitajiet tagħha skont din l-iskema speċjali, jew tbiddel dik l-attività b’tali mod li ma tibqax tissodisfa l-kondizzjonijiet meħtieġa għall-użu ta’ din l-iskema speċjali. Dik l-informazzjoni għandha tiġi kkomunikata b’mod elettroniku.
            
            
               Artikolu 369p
            
            
               1
                     L-informazzjoni li l-persuna taxxabbli li ma tużax intermedjarju trid tipprovdi lill-Istat Membru tal-identifikazzjoni qabel ma tibda tuża din l-iskema speċjali għandu jkun fiha d-dettalji li ġejjin:
            
            
               (a)isem;
            
            
               (b)indirizz;
            
            
               (c)indirizzi elettroniċi u siti web;
            
            
               (d)numru ta’ identifikazzjoni tal-VAT jew numru tat-taxxa nazzjonali.
            
            
               2.
                     L-informazzjoni li l-intermedjarju jrid jipprovdi lill-Istat Membru tal-identifikazzjoni qabel ma jibda juża din l-iskema speċjali għan-nom ta’ persuna taxxabbli waħda jew aktar għandu jkun fiha d-dettalji li ġejjin:
            
            
               (a)isem;
            
            
               (b)indirizz;
            
            
               (c)indirizzi elettroniċi u siti web;
            
            
               (d)numru ta’ identifikazzjoni tal-VAT;
            
            
               (e)lista tal-persuni taxxabbli li jirrappreżenta, flimkien mal-indirizz postali, l-indirizz elettroniku u s-siti web, in-numru ta’ identifikazzjoni tal-VAT jew in-numru tat-taxxa nazzjonali tagħhom.
            
            
               3.
                     Kwalunkwe persuna taxxabbli li tuża din l-iskema speċjali jew, meta applikabbli, l-intermedjarju tagħha, għandha tinnotifika lill-Istat Membru tal-identifikazzjoni bi kwalunkwe bidla fl-informazzjoni pprovduta.
            
            
               Artikolu 369q
            
         
         
            
               1. L-Istat Membru ta’ identifikazzjoni għandu jalloka lill-persuna taxxabbli li tuża din l-iskema speċjali numru ta’ identifikazzjoni tal-VAT individwali u għandu jgħarrafha b’dak in-numru permezz ta’ mezzi elettroniċi. 
            
            
               2. L-Istat Membru ta’ identifikazzjoni għandu jalloka lil intermedjarju li jaġixxi għan-nom ta’ persuna taxxabbli li juża din l-iskema speċjali numru ta’ identifikazzjoni tal-VAT individwali u għandu jgħarrfu b’dak in-numru permezz ta’ mezzi elettroniċi. Meta intermedjarju jaġixxi għan-nom ta’ aktar minn persuna taxxabbli waħda, dak in-numru ta’ identifikazzjoni għandu japplika għall-attivitajiet kollha tiegħu skont din l-iskema.
            
            
               3. In-numru ta’ identifikazzjoni tal-VAT allokat skont il-paragrafi 1 u 2 għandu jintuża biss għall-finijiet ta’ din l-iskema speċjali.
            
            
               Artikolu 369r
            
            
               1.
                     L-Istat Membru ta’ identifikazzjoni għandu jeskludi lill-persuna taxxabbli mir-reġistru ta’ identifikazzjoni fil-każijiet li ġejjin:
            
            
               (a)jekk tinnotifika lill-Istat Membru tal-identifikazzjoni li ma għadhiex tbigħ mill-bogħod prodotti importati minn territorji terzi jew minn pajjiżi terzi;
            
            
               (b)inkella jista’ jiġi supponut li waqfu l-attivitajiet ta’ bejgħ mill-bogħod ta’ prodotti importati minn territorji terzi jew minn pajjiżi terzi;
            
            
               (c)jekk ma tibqax tissodisfa l-kundizzjonijiet meħtieġa għall-użu ta’ din l-iskema speċjali;
            
            
               (d)jekk b’mod persistenti ma tikkonformax mar-regoli relatati ma’ din l-iskema speċjali.
            
            
               2.
                     L-Istat Membru ta’ identifikazzjoni għandu jeskludi lill-intermedjarju mir-reġistru ta’ identifikazzjoni fil-każijiet li ġejjin:
            
            
               (a)jekk għal perjodu ta’ żewġ trimestri kalendarji konsekuttivi ma jkunx aġixxa bħala intermedjarju għan-nom ta’ persuna taxxabbli li tuża din l-iskema speċjali;
            
            
               (b)jekk ma jibqax jissodisfa l-kundizzjonijiet l-oħrajn neċessarji għall-aġir bħala intermedjarju;
            
            
               (c)jekk b’mod persistenti ma tikkonformax mar-regoli relatati ma’ din l-iskema speċjali.
            
            
               Artikolu 369s
            
            
               Il-persuna taxxabbli li tuża din l-iskema speċjali jew l-intermedjarju tagħha għandhom jippreżentaw permezz ta’ mezzi elettroniċi lill-Istat Membru ta’ identifikazzjoni dikjarazzjoni tal-VAT għal kull kwart tas-sena kalendarja kemm jekk sar bejgħ mill-bogħod ta’ prodotti importati minn territorji terzi jew minn pajjiżi terzi u kemm jekk le. Id-dikjarazzjoni tal-VAT għandha tiġi ppreżentata fi żmien 30 jum mit-tmiem tal-perijodu tat-taxxa kopert mid-dikjarazzjoni.
            
            
               Meta dikjarazzjoni tal-VAT tkun ġiet ippreżentata skont l-ewwel paragrafu, l-Istati Membri ma għandhomx jimponu, għall-finijiet tal-VAT, xi obbligu addizzjonali jew xi formalità oħra mal-importazzjoni.
            
            
               Artikolu 369 t
            
            
               1.
                     Id-dikjarazzjoni tal-VAT għandha turi n-numru ta’ identifikazzjoni tal-VAT imsemmi fl-Artikolu 369q u, għal kull Stat Membru ta’ konsum fejn hi dovuta l-VAT, il-valur totali, mingħajr VAT, tal-bejgħ mill-bogħod ta’ prodotti importati minn territorji terzi jew minn pajjiżi terzi li għalihom saret taxxabbli l-VAT waqt il-perjodu tat-taxxa u l-ammont totali skont ir-rata tal-VAT korrispondenti. Ir-rati tal-VAT applikabbli u l-VAT totali dovuta għandhom jiġu indikati wkoll fid-dikjarazzjoni.
            
            
               2.
                     Meta tkun meħtieġa ssir xi emenda għad-dikjarazzjoni tal-VAT wara l-preżentazzjoni tagħha, it-tali emendi għandhom ikunu inklużi f’dikjarazzjoni sussegwenti sa mhux aktar tard minn tliet snin wara d-data li fiha d-dikjarazzjoni inizjali kienet meħtieġa tiġi ppreżentata skont l-Artikolu 369s. 
            
            
               3.
                     Intermedjarju nnominat minn aktar minn persuna taxxabbli waħda li tuża din l-iskema speċjali ma għandux ikun meħtieġ jispeċifika fid-dikjarazzjoni tal-VAT il-provvisti magħmulin minn kull persuna taxxabbli li huwa responsabbli għall-pagament tal-VAT tagħha.
            
         
         
            
               Artikolu 369u
            
            
               1.
                     Id-dikjarazzjoni tal-VAT għandha ssir bl-euro.
            
            
               L-Istati Membri li għadhom ma adottawx l-euro jistgħu jeħtieġu li d-dikjarazzjoni tal-VAT tkun magħmula fil-munita nazzjonali tagħhom. Jekk il-provvisti jkunu saru f’muniti oħrajn, il-persuna taxxabbli li tuża din l-iskema speċjali jew l-intermedjarju tagħha għandhom, għall-finijiet ta’ mili tad-dikjarazzjoni tal-VAT, jużaw ir-rata tal-kambju li tapplika fl-aħħar data tal-perjodu tat-taxxa.
            
            
               2.
                     Il-konverżjoni għandha ssir bl-applikazzjoni tar-rati tal-kambju ppubblikati mill-Bank Ċentrali Ewropew għal dak il-jum, jew, jekk m’hemm l-ebda pubblikazzjoni f’dak il-jum, fil-jum ta’ pubblikazzjoni li jmiss.
            
            
               Artikolu 369v
            
            
               Il-persuna taxxabbli li tuża din l-iskema speċjali għandha tħallas il-VAT, waqt li tagħmel referenza għad-dikjarazzjoni tal-VAT rilevanti, mhux aktar tard mill-iskadenza li sa din trid tiġi ppreżentata d-dikjarazzjoni. 
            
            
               Il-ħlas għandu jsir f’kont bankarju denominat fl-euro, magħżul mill-Istat Membru ta’ identifikazzjoni. L-Istati Membri li ma adottawx l-euro jistgħu jeħtieġu li l-ħlas isir lil kont bankarju denominat fil-munita tagħhom stess.
            
            
               Artikolu 369w
            
            
               Il-persuna taxxabbli li tuża din l-iskema speċjali ma tistax, fir-rigward tal-attivitajiet taxxabbli tagħha koperti minn din l-iskema speċjali, tnaqqas il-VAT imġarrba fl-Istati Membri tal-konsum skont l-Artikolu 168 ta’ din id-Direttiva. Minkejja l-punt (1) tal-Artikolu 1 tad-Direttiva 86/560/KEE u l-punt (1) tal-Artikolu 2 u tal-Artikolu 3 tad-Direttiva 2008/9/KE, il-persuna taxxabbli inkwistjoni għandha tiġi rimborżata skont dawk id-Direttivi. L-Artikolu 2(2) u (3) u l-Artikolu 4(2) tad-Direttiva 86/560/KEE ma għandhomx japplikaw għal rifużjonijiet li jirrigwardaw prodotti koperti minn din l-iskema speċjali.
            
            
               Jekk il-persuna taxxabbli li tagħmel użu minn din l-iskema speċjali hija rreġistrata għall-finijiet tal-VAT fl-Istat Membru tal-identifikazzjoni għal attivitajiet oħrajn mhux koperti minn din l-iskema speċjali, hija għandha tnaqqas il-VAT fir-rigward tal-attivitajiet taxxabbli tagħha li huma koperti minn din l-iskema speċjali fid-dikjarazzjoni tal-VAT li għandha tiġi ppreżentata skont l-Artikolu 250.
            
            
               Artikolu 369x
            
            
               1.
                     Il-persuna taxxabbli li tuża din l-iskema speċjali għandha żżomm ir-reġistri tat-transazzjonijiet koperti minn din l-iskema speċjali. Intermedjarju għandu jżomm ir-rekords għal kull persuna taxxabbli li jirrappreżenta. Dawk ir-reġistri għandhom ikunu suffiċjentement dettaljati sabiex jippermettu lill-awtoritajiet tat-taxxa tal-Istat Membru tal-konsum jivverifikaw li d-dikjarazzjoni tal-VAT hija korretta.
            
            
               2.
                     Ir-reġistri msemmija fil-paragrafu 1 għandhom isiru disponibbli b’mezzi elettroniċi fuq talba lill-Istat Membru tal-konsum u lill-Istat Membru tal-identifikazzjoni.
            
            
               “L-Istat Membru tal-identifikazzjoni għandu jistabbilixxi l-perjodu li matulu dawk ir-rekords għandhom jinżammu mill-persuna taxxabbli mhux stabbilita fi ħdan il-Komunità.
            
            
               _________________
            
            
               *
                     Id-Direttiva tal-Kunsill 2008/55/KE tat-Tnejn, 26 ta’ Mejju 2008 dwar l-assistenza bejn xulxin għall-irkupru ta' pretensjonijiet relatati ma' ċerti imposti, dazji, taxxi u miżuri oħra (ĠU L 150, 10.6.2008, p. 28).”
            
            
               (30) Fit-Titolu XII, jiżdied il-Kapitolu 7 li ġej:
            
            
               “KAPITOLU 7
            
            
               Arranġamenti speċjali għad-dikjarazzjoni u għall-pagament tal-VAT fuq l-importazzjonijiet
            
            
               Artikolu 369y
            
         
         
            
               Meta l-persuna li għaliha jkunu ddestinati l-prodotti importati f’konsenji b’valur intrinsiku li ma jaqbiżx il-EUR 150 ma tapplikax l-arranġamenti standard għall-importazzjoni ta’ prodotti, inkluż għall-applikazzjoni ta’ rata tal-VAT imnaqqsa skont l-Artikolu 94(2), l-Istat Membru tal-importazzjoni għandu jippermetti lill-persuna li tippreżenta l-prodotti lid-dwana fi ħdan it-territorju tal-Komunità li tagħmel użu minn arranġamenti speċjali għad-dikjarazzjoni u għall-ħlas tal-VAT fuq l-importazzjoni fir-rigward ta’ prodotti li għalihom id-dispaċċ jew it-trasport jintemm f’dak l-Istat Membru. 
            
            
               Artikolu 369z
            
            
               1.Għall-finijiet ta’ dan l-arranġament speċjali, għandhom japplikaw dawn li ġejjin:
            
            
               (a)il-persuna li għaliha huma ddestinati l-prodotti għandha tkun responsabbli għall-ħlas tal-VAT;
            
            
               (b)il-persuna li tippreżenta l-prodotti lid-dwana fi ħdan it-territorju tal-Komunità għandha tkun responsabbli għall-ġbir tal-VAT mingħand il-persuna li lilha huma ddestinati l-prodotti.
            
            
               2.L-Istati Membri għandhom jipprovdu li l-persuna li tippreżenta l-prodotti lid-dwana fi ħdan it-territorju tal-Komunità tieħu l-miżuri xierqa sabiex tiżgura li titħallas it-taxxa korretta mill-persuna li għaliha huma ddestinati l-prodotti. 
            
            
               Artikolu 369za
            
            
               Permezz ta’ deroga mill-Artikolu 94(2), ir-rata standard tal-VAT applikabbli fl-Istat Membru tal-importazzjoni għandha tkun applikabbli meta jintuża dan l-arranġament speċjali. 
            
            
               Artikolu 369zb
            
            
               1.L-Istati Membri għandhom jippermettu sabiex il-VAT miġbura skont dan l-arranġament speċjali tiġi rrapportata b’mod elettroniku f’dikjarazzjoni ta’ kull xahar. Id-dikjarazzjoni għandha turi l-VAT totali miġbura matul ix-xahar kalendarju rilevanti.
            
            
               2.L-Istati Membri għandhom jeħtieġu li l-VAT imsemmija fil-paragrafu 1 titħallas sa tmiem ix-xahar ta’ wara l-importazzjoni. 
            
            
               3.L-Istati Membri għandhom jiżguraw li l-persuni li jużaw dan l-arranġament speċjali jżommu rekords tat-tranżazzjonijiet koperti minn dan l-arranġament speċjali għal perjodu ta’ żmien li jrid jistabbilixxi l-Istat Membru tal-importazzjoni. Dawk ir-reġistri għandhom ikunu dettaljati biżżejjed sabiex jippermettu lill-awtoritajiet tat-taxxa tal-Istat Membru tal-konsum jivverifikaw li l-VAT iddikjarata hija korretta u li titqiegħed għad-dispożizzjoni b’mod elettroniku fuq talba lill-Istat Membru tal-importazzjoni.” 
            
            
               Artikolu 3
            
            
               Emenda għad-Direttiva 2009/132/KE
            
            
               Mill-1 ta’ Jannar 2021, jitħassar it-Titolu IV tad-Direttiva 2009/132/KE.
            
            
               Artikolu 4
            
            
               1.L-Istati Membri għandhom jadottaw u jippubblikaw, sa mhux iktar tard mill-31 ta’ Diċembru 2017, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw mal-Artikolu 1 ta’ din id-Direttiva. Huma għandhom jikkomunikaw minnufih lill-Kummissjoni t-test ta’ dawk id-dispożizzjonijiet.
            
            
               L-Istati Membri għandhom jadottaw u jippubblikaw, sa mhux iktar tard mill-31 ta’ Diċembru 2020, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw mal-Artikoli 2 u 3 ta’ din id-Direttiva. Huma għandhom jikkomunikaw minnufih lill-Kummissjoni t-test ta’ dawk id-dispożizzjonijiet.
            
            
               Huma għandhom japplikaw id-dispożizzjonijiet neċessarji sabiex jikkonformaw mal-Artikolu 1 ta’ din id-Direttiva mill-1 ta’ Jannar 2018.
            
            
               Huma għandhom japplikaw id-dispożizzjonijiet neċessarji sabiex jikkonformaw mal-Artikoli 2 u 3 ta’ din id-Direttiva mill-1 ta’ Jannar 2021.
            
         
         
            
               Meta l-Istati Membri jadottaw dawk id-dispożizzjonijiet, għandu jkun fihom referenza għal din id-Direttiva jew għandhom ikunu akkumpanjati b’tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir dik ir-referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.
            
            
               Artikolu 5
            
            
               Dħul fis-seħħ
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            
            
               Artikolu 6
            
            
               Id-destinatarji
            
            
               Din id-Direttiva hi indirizzata lill-Istati Membri.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  COM(2015) 192 finali
               
               
                  
                     (2)
                  COM(2016) 148 finali
               
               
                  
                     (3)
                  
                  
                     http://www.consilium.europa.eu/en/press/press-releases/2016/05/25-conclusions-vat-action-plan/
                  
                   
               
               
                  
                     (4)
                  COM(2015) 192 finali.
               
               
                  
                     (5)
                  COM(2015) 550 finali.
               
               
                  
                     (6)
                  COM(2016) 179 finali.
               
               
                  
                     (7)
                  ĠU L 347, 11.12.2006, p. 1.
               
               
                  
                     (8)
                  ĠU L 268, 12.10.2010, p. 1.
               
               
                  
                     (9)
                  ĠU L 292, 10.11.2009, p. 5.
               
               
                  
                     (10)
                  ĠU L 77, 23.3.2011, p. 1.
               
               
                  
                     (11)
                  
                  
                     http://ec.europa.eu/taxation_customs/common/consultations/tax/2015_vat_cross_border_ecommerce_en.htm
                  
                  .
                     Il-Kummissjoni rċiviet madwar 370 sottomissjoni. Is-sottomissjonijiet pubbliċi kollha huma disponibbli fuq is-sit web tad-DĠ TAXUD: 
                  
                     http://ec.europa.eu/taxation_customs/resources/documents/common/consultations/tax/public-consultation-results_en.xlsx
                  
               
               
                  
                     (12)
                  Il-valur intrinsiku huwa l-valur tal-prodotti waħedhom, u ma jinkludix l-assigurazzjoni u l-merkanzija.
               
               
                  
                     (13)
                  ĠU C , , p. .
               
               
                  
                     (14)
                  ĠU C , , p. .
               
               
                  
                     (15)
                  Id-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (ĠU L 347, 11.12.2006, p. 1).
               
               
                  
                     (16)
                  Direttiva tal-Kunsill 2009/132/KE tad-19 ta’ Ottubru 2009 li tiddetermina l-kamp ta’ applikazzjoni tal-Artikolu 143(b) u (c) tad-Direttiva 2006/112/KE dwar l-eżenzjoni mit-taxxa fuq il-valur miżjud fuq l-importazzjoni finali ta’ ċerti oġġetti (ĠU L 292, 10.11.2009, p. 5).
               
               
                  
                     (17)
                  Id-Direttiva tal-Kunsill 2008/55/KE tas-26 ta’ Mejju 2008 dwar l-assistenza bejn xulxin għall-irkupru ta' pretensjonijiet relatati ma’ ċerti imposti, dazji, taxxi u miżuri oħra (ĠU L 150, 10.6.2008, p. 28).
               
               
                  
                     (18)
                  Regolament tal-Kunsill (UE) Nru 904/2010 tas-7 ta’ Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (ĠU L 268, 12.10.2010, p. 10).
               
               
                  
                     (19)
                  Ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU L 55, 28.2.2011, p. 13).
               
               
                  
                     (20)
                  ĠU C 369, 17.12.2011, p. 14.